**ΕΚΘΕΣΗ 2022**

**Γραφείου Οικονομικών και Εμπορικών Υποθέσεων Στοκχόλμης**

**Για την Οικονομία της Σουηδίας**

**και την Ανάπτυξη των Οικονομικών & Εμπορικών Σχέσεων**

**Ελλάδας – Σουηδίας**

|  |  |
| --- | --- |
| Flag_of_Greece | **C:\Users\user19\AppData\Local\Microsoft\Windows\INetCache\Content.Word\Swedish flag.png** |
|  |

Συντάκτης: Παύλος Ολζιέρσκυ, Σύμβουλος ΟΕΥ Α'

Στοκχόλμη, Ιούνιος 2023

Πίνακας περιεχομένων

[1 Οικονομία Σουηδίας 1](#_Toc138159892)

[1.1 Επισκόπηση της οικονομίας Σουηδίας 1](#_Toc138159893)

[1.1.1 Η δομή της οικονομίας 1](#_Toc138159894)

[1.1.2 Βασικά οικονομικά μεγέθη 3](#_Toc138159895)

[1.1.3 Εξωτερικό εμπόριο 8](#_Toc138159896)

[1.1.3.1 Εμπόριο αγαθών 8](#_Toc138159897)

[1.1.3.2 Εμπόριο υπηρεσιών 12](#_Toc138159898)

[1.1.4 Επενδύσεις 14](#_Toc138159899)

[1.2 Οικονομικές προβλέψεις για το έτος 2022 15](#_Toc138159900)

[1.3 Οικονομικές σχέσεις Σουηδίας 16](#_Toc138159901)

[1.3.1 Σουηδία – ΠΟΕ 16](#_Toc138159902)

[1.3.2 Σουηδία – Ευρωπαϊκή Ένωση 16](#_Toc138159903)

[1.3.3 Συμμετοχή σε διεθνή φόρα και ομάδες χωρών 16](#_Toc138159904)

[2 Οικονομικές σχέσεις Ελλάδας – Σουηδίας 17](#_Toc138159905)

[2.1 Διμερές εμπόριο 17](#_Toc138159906)

[2.1.1 Εμπόριο αγαθών 17](#_Toc138159907)

[2.1.2 Εμπόριο υπηρεσιών 23](#_Toc138159908)

[2.2 Άμεσες επενδύσεις 25](#_Toc138159909)

[2.3 Θεσμικό πλαίσιο οικονομικής συνεργασίας Ελλάδας – Σουηδίας 26](#_Toc138159910)

[2.4 Απολογισμός δράσεων οικονομικής διπλωματίας 2022 26](#_Toc138159911)

[3 Συμπεράσματα – προτάσεις 27](#_Toc138159912)

[3.1 Προοπτική ανάπτυξης διμερούς εμπορίου αγαθών και υπηρεσιών 27](#_Toc138159913)

[3.2 Προοπτική προσέλκυσης επενδύσεων 30](#_Toc138159914)

[3.3 Προτάσεις δράσεων ενίσχυσης εξωστρέφειας 30](#_Toc138159915)

[4 Παράρτημα 31](#_Toc138159916)

[4.1 Αναλυτικά στατιστικά στοιχεία 31](#_Toc138159917)

[4.2 Χρήσιμες διευθύνσεις 31](#_Toc138159918)

**Κατάλογος πινάκων**

[Πίνακας 1: Βασικά οικονομικά μεγέθη Σουηδίας 3](#_Toc138159919)

[Πίνακας 2: Εξωτερικό εμπόριο Σουηδίας 2018-2022 8](#_Toc138159920)

[Πίνακας 3: Εξαγωγές αγαθών Σουηδίας 8](#_Toc138159921)

[Πίνακας 4: Εισαγωγές αγαθών Σουηδίας 10](#_Toc138159922)

[Πίνακας 5: 10 Σημαντικότεροι προορισμοί εξαγωγών Σουηδίας 2022 11](#_Toc138159923)

[Πίνακας 6: 10 Σημαντικότεροι προμηθευτές Σουηδίας 2022 11](#_Toc138159924)

[Πίνακας 7: Εισπράξεις Σουηδίας 12](#_Toc138159925)

[Πίνακας 8: Πληρωμές Σουηδίας 13](#_Toc138159926)

[Πίνακας 9: 10 Σημαντικότεροι αγοραστές υπηρεσιών Σουηδίας 2022 13](#_Toc138159927)

[Πίνακας 10: 10 Σημαντικότεροι προμηθευτές υπηρεσιών Σουηδίας 2022 14](#_Toc138159928)

[Πίνακας 11: Επενδύσεις από και προς τη Σουηδία 14](#_Toc138159929)

[Πίνακας 12: Εμπορικό ισοζύγιο Ελλάδας – Σουηδίας (εκατ. EUR) 18](#_Toc138159930)

[Πίνακας 13: Ελληνικές εξαγωγές στη Σουηδία – μεγάλες κατηγορίες (2021-2022) 18](#_Toc138159931)

[Πίνακας 14: Ελληνικές εξαγωγές στη Σουηδία – κυριότερα προϊόντα (2021-2022) 19](#_Toc138159932)

[Πίνακας 15: Ελληνικές εισαγωγές από τη Σουηδία – μεγάλες κατηγορίες (2021-2022) 21](#_Toc138159933)

[Πίνακας 16: Ελληνικές εισαγωγές από τη Σουηδία – κυριότερα προϊόντα (2021-2022) 22](#_Toc138159934)

[Πίνακας 17: Ισοζύγιο υπηρεσιών 23](#_Toc138159935)

[Πίνακας 18: Εισπράξεις της Ελλάδας από τη Σουηδία 24](#_Toc138159936)

[Πίνακας 19: Τουριστικές αφίξεις στην Ελλάδα από τη Σουηδία 24](#_Toc138159937)

[Πίνακας 20: Πληρωμές της Ελλάδας στη Σουηδία 24](#_Toc138159938)

[Πίνακας 21: Επενδύσεις της Ελλάδας στη Σουηδία και επενδύσεις της Σουηδίας στην Ελλάδα 25](#_Toc138159939)

# Οικονομία Σουηδίας

## Επισκόπηση της οικονομίας Σουηδίας

### Η δομή της οικονομίας

 Το Βασίλειο της Σουηδίας (πληθυσμός: 10,5 εκ. κάτοικοι., έκταση: 450.295 τ.χλμ.) αποτελεί την πολυπληθέστερη από τις σκανδιναβικές χώρες και την πέμπτη μεγαλύτερη σε έκταση χώρα της Ευρώπης. Πρόκειται για μία ανεπτυγμένη οικονομικά και κοινωνικά χώρα, καλά ενσωματωμένη στις παγκόσμιες αλυσίδες αξίας και στα παγκόσμια δίκτυα παραγωγής, η οποία συνδυάζει επιτυχώς τις δυνάμεις της ελεύθερης αγοράς με ένα - παρά τις μεταβολές των τελευταίων δύο δεκαετιών - υψηλό επίπεδο κοινωνικών παροχών, επιτυγχάνοντας έτσι καλά επίπεδα διαβίωσης, ευημερίας, εισοδημάτων και ισότητας, καθώς και υψηλή περιβαλλοντική ποιότητα ζωής για τους κατοίκους της.

 Η Σουηδία είναι κράτος-μέλος της ΕΕ από το 1995 αλλά παραμένει εκτός Ευρωζώνης με νόμισμα τη Σουηδική Κορώνα (μέση ισοτιμία 2022: 10,63 SEK / EUR). Η Σουηδία έχει ένα από τα χαμηλότερα επίπεδα εθνικού χρέους μεταξύ των χωρών της ΕΕ, και ένα υγιές τραπεζικό σύστημα.

 Βασικά χαρακτηριστικά της σουηδικής οικονομίας είναι η διαφανής και φιλελεύθερη προσέγγιση του εμπορίου και της επιχειρηματικής δραστηριότητας. Η σουηδική οικονομία αποτελεί παράδειγμα επιτυχούς μίγματος των παραδοσιακών κλάδων που εκμεταλλεύονται την ύπαρξη πρώτων υλών (ξυλεία, σιδηρομεταλλεύματα), της βιομηχανίας, η οποία με ένα ευρύ πεδίο δραστηριοποίησης (αυτοκινητοβιομηχανία, αμυντική βιομηχανία, ηλεκτρολογικό και τηλεπικοινωνιακό υλικό, έπιπλα, μηχανήματα κ.α.) έχει σαφή εξαγωγικό προσανατολισμό, καθώς και ενός ταχέως αναπτυσσόμενου τομέα ψηφιακής επιχειρηματικότητας και καινοτομίας. Στο πλαίσιο αυτό, με ταχείς ρυθμούς προχωρά και η ψηφιοποίηση της βιομηχανίας ταυτόχρονα με το σχεδιασμό της κλιματικής μετάβασής της.

 H Σουηδία είναι πρωτοπόρος στις τεχνολογικές εξελίξεις, και τις τεχνολογίες αιχμής, επιτυγχάνοντας υψηλές επιδόσεις σε τομείς όπως η αυτοματοποίηση, η ρομποτική, και η ψηφιοποίηση, και προωθώντας τις "έξυπνες" εκφάνσεις σε κάθε πλευρά της οικονομίας και της κοινωνίας της όσο και στις εφαρμογές ψηφιακής καινοτομίας (εταιρείες όπως Spotify και Skype ξεκίνησαν από τη Σουηδία). Συγκεκριμένα όσον αφορά στην καινοτομία, η Σουηδία κατατάσσεται παγίως πρώτη μεταξύ των κ-μ της ΕΕ στον κατάλογο συγκριτικών επιδόσεων στον τομέα της καινοτομίας "Innovation Union Scoreboard"[[1]](#footnote-1).

 Οι υψηλές επιδόσεις της Σουηδίας οφείλονται στο ύψος των επενδύσεων στην έρευνα και ανάπτυξη (3,7% του συνολικού Προϋπολογισμού της Κεντρικής Κυβέρνησης για to 2023[[2]](#footnote-2)), στην ιδιαίτερη χρηματοδοτική υποστήριξη που παρέχουν κρατικοί και τοπικοί οργανισμοί στη νεοφυή επιχειρηματικότητα, στη σύνδεση του οικοσυστήματος των νεοφυών επιχειρήσεων με τις πολυεθνικές εταιρείες με βάση τη Σουηδία, στην εκπαίδευση (με την ύπαρξη 61 δημόσιων και ιδιωτικών πανεπιστημίων και κολλεγίων σε όλη τη χώρα με άμεση διασύνδεση με την παραγωγική διαδικασία), στην καλή συνεργατική κουλτούρα της χώρας σε ατομικό / κυβερνητικό / επιχειρηματικό / ακαδημαϊκό επίπεδο, στις κοινωνικές ασφαλιστικές δικλείδες που παρέχει το κράτος για την ενασχόληση με την επιχειρηματικότητα οι οποίες επιτρέπουν την αποτυχία ως μέρος της αναπτυξιακής επιχειρηματικής διαδικασίας, και στις ίσες ευκαιρίες που δίνονται στο εργασιακό σύστημα, με το ποσοστό απασχόλησης γυναικών στη Σουηδία να είναι από τα υψηλότερα παγκοσμίως.

 Μεγάλη σημασία δίνεται από τη Σουηδία και στην πράσινη μετάβαση, κυρίως στους τομείς της ενέργειας και της βιομηχανίας, όπως και στη βιωσιμότητα όλων των πλευρών της οικονομικής ανάπτυξης. Η Σουηδία παρέμεινε και το 2022 καθαρός εξαγωγέας ηλεκτρικής ενέργειας, φτάνοντας μάλιστα στην πρώτη ευρωπαϊκή θέση στις εξαγωγές ενέργειας[[3]](#footnote-3) και η ενεργειακή της κατανάλωση είναι ως επί το πλείστον απεξαρτημένη από τα ορυκτά καύσιμα, καθώς προέρχεται κυρίως από παραγωγή υδροηλεκτρικής, αιολικής και πυρηνικής ενέργειας.

 Στο πλαίσιο του μακροπρόθεσμου σχεδιασμού για την προετοιμασία της σουηδικής βιομηχανίας για το μέλλον, έχει αναπτυχθεί στη Σουηδία η πρωτοβουλία με την ονομασία "Πράσινο Βιομηχανικό Άλμα". Η εν λόγω πρωτοβουλία αφορά στη στήριξη της σουηδικής βιομηχανίας στη μετάβασή της προς τις μηδενικές εκπομπές αερίων του θερμοκηπίου, όπως επίσης και σε φιλικές προς το περιβάλλον βιομηχανικές τεχνολογίες, όπως μεταξύ άλλων η τεχνολογία HYBRIT για την παραγωγή χάλυβα με υδρογόνο και χωρίς ορυκτά καύσιμα, αποτέλεσμα συνεργασίας των εταιρειών LKAB, SSAB και Vattenfall, οι επενδύσεις Northvolt και Volvo Cars στην ηλεκτροκίνηση, το νέο εργοστάσιο H2 Green Steel το οποίο θα ξεκινήσει παραγωγή χάλυβα με υδρογόνο έως το 2024-2025 κ.α.

 Παρά ταύτα, μετά από πρόσφατες μεταβολές στη σουηδική κλιματική πολιτική, που συμπεριλαμβάνουν το πάγωμα της υποχρέωσης σταδιακής μείωσης εκπομπών αερίων θερμοκηπίου από τη χρήση ντίζελ και βενζίνης με προσθήκη βιοκαυσίμων, την κατάργηση της οικονομικής ενίσχυσης για την αγορά ηλεκτρικών αυτοκινήτων, και τις μειωμένες επιχορηγήσεις για τη συντήρηση των σιδηροδρόμων, το σουηδικό Συμβούλιο Κλιματικής Πολιτικής θεωρεί ότι η πολιτική που ακολουθείται πλέον αναμένεται να οδηγήσει σε αύξηση των εκπομπών αερίων του θερμοκηπίου και δεν επαρκεί για την επίτευξη των κλιματικών στόχων για το έτος 2030.

 H ψηφιοποίηση στη Σουηδία είναι εκτεταμένη, πέραν της οικονομίας, και σε όλες τις εκφάνσεις της κοινωνικής ζωής και η Σουηδία είναι η πρώτη χώρα που, πριν τις τρέχουσες εξελίξεις, αναμενόταν να καταστεί πλήρως ανεξάρτητη από τη χρήση μετρητών εντός του 2023. Ήδη οι περισσότερες επιχειρήσεις δεν δέχονται μετρητά και οι συναλλαγές με μετρητά ακόμα και με τις σουηδικές τράπεζες παρουσιάζουν σημαντικές δυσκολίες.

 Επίσης, η Σουηδική Κεντρική Τράπεζα έχει ξεκινήσει από το 2017 ανάλυση της αγοράς όσον αφορά στην εισαγωγή της e-krona (ηλεκτρονικής Σουηδικής Κορώνας) και ήδη βρίσκεται στις πρακτικές δοκιμές. Παρά ταύτα αμφιβολίες υφίστανται σχετικά με την ασφάλεια και τη διαλειτουργικότητα του συστήματος.

 Στο επίπεδο της καθημερινότητας, ο προσωπικός αριθμός (personnummer) που λαμβάνουν όλοι οι πολίτες και η διαδικτυακή πιστοποίηση ταυτότητας μέσω τραπεζικής εφαρμογής "Bank ID" αποτελούν τα κλειδιά για την πρόσβαση σε όλες τις υπηρεσίες, είτε αφορούν οικονομικές δραστηριότητες, είτε πρόσβαση στα συστήματα υγείας και εκπαίδευσης. Όλα τα παραπάνω συνδυάζονται με μία χαλαρή προσέγγιση των θεμάτων προστασίας των προσωπικών δεδομένων καθώς με μια απλή αναζήτηση στο διαδίκτυο στοιχεία όπως η ηλικία ενός προσώπου, η διεύθυνσή του, τα τετραγωνικά της κατοικίας του κ.α. είναι εύκολα προσβάσιμα.

### Βασικά οικονομικά μεγέθη

Πίνακας 1: Βασικά οικονομικά μεγέθη Σουηδίας

|  |  |  |  |  |  |
| --- | --- | --- | --- | --- | --- |
|  | 2018 | 2019 | 2020 | 2021 | 2022 |
| ΑΕΠ (εκατ. EUR) τρέχουσες τιμές | 470.673 | 476.870 | 475.666 | 530.357 | 560.766 |
| Μεταβολή ΑΕΠ σταθερές τιμές | 2,3 | 1,2 | -2,8 | 4,8 | 2,6 |
| Κατά κεφαλήν ΑΕΠ (EUR) | 43.760 | 44.180 | 42.910 | 44.840 | 49.553 |
| Ανεργία (%) | 6,5  | 7,0 | 8,5 | 8,8 | 7,5 |
| Πληθωρισμός (%) | 3,8 | 3,8 | 2,3 | 2,7 | 8,4 |
| Ισοζύγιο Γενικής Κυβέρνησης (% ΑΕΠ) | 0,8 | 0,6 | -2,7 | -0,2 | 0,7 |
| Χρέος Γενικής Κυβέρνησης (% ΑΕΠ) | 38,9 | 34,9 | 39,6 | 36,7 | 33,0 |
| Ισοζύγιο τρεχουσών συναλλαγών (% ΑΕΠ) | 2,5 | 5,3 | 5,9 | 6,5 | 4,3 |
| Συναλλαγματική ισοτιμία SEK/1EUR | 10,25 | 10,58 | 10,48 | 10,14 | 10,63 |
| Βασικό επιτόκιο στο τέλος του έτους (%) | -0,500 | -0,255 | -0,003 | 0,0 | 2,5 |
| Συναλλαγματικά διαθέσιμα (τέλος έτους) (εκατ. USD) | 59.851 | 55.842 | 58.689 | 62.340 | 64.661 |

Πηγές: Στατιστική Υπηρεσία της Σουηδίας, Σουηδική Κεντρική Τράπεζα, Eurostat

Πηγή: Στατιστική Υπηρεσία της Σουηδίας

 Η Σουηδία, ερχόμενη από μια χαμηλή μεν, σχετικά σταθερή δε, ανάπτυξη μέχρι το 2019, σημείωσε, με την έναρξη της πανδημίας το δεύτερο τρίμηνο του 2020, τη μεγαλύτερη ύφεση τριμήνου από την αρχή της καταγραφής της σχετικής χρονολογικής σειράς το 1980.

 Παρά ταύτα, λόγω της στάσης που τήρησε η σουηδική Κυβέρνηση, με τα περιορισμένα μέτρα που ελήφθησαν κατά την πανδημία, η συρρίκνωση της οικονομίας για τα υπόλοιπα τρίμηνα του 2020 παρέμεινε σε περιορισμένα επίπεδα και το ΑΕΠ της Σουηδίας κατέγραψε μικρή μείωση για ολόκληρο το έτος.

 Το δεύτερο τρίμηνο του 2021, η ανάπτυξη εκτινάχθηκε και παρέμεινε σε σχετικά υψηλά επίπεδα για ολόκληρο το έτος με αποτέλεσμα το ΑΕΠ της Σουηδίας να αυξηθεί το 2021 κατά 4,8%.

 Η ανάπτυξη της Σουηδίας το 2022 (2,6%) αποτέλεσε ουσιαστικά συνέχεια της δυναμικής ανάπτυξης του 2021 και δεν δίνει την πραγματική εικόνα της σουηδικής οικονομίας για το εν λόγω έτος. Κατά το 2022, η σουηδική οικονομία ακολούθησε μια φθίνουσα πορεία, φτάνοντας σε σχεδόν μηδενική ανάπτυξη το τελευταίο τρίμηνο του έτους, λόγω της σημαντικής μείωσης στην κατανάλωση των νοικοκυριών για το εν λόγω τρίμηνο (-0,9%).

 Δύο είναι οι σημαντικότεροι λόγοι για την εξέλιξη αυτή:

 Μετά την έναρξη του πολέμου στην Ουκρανία, η σουηδική οικονομία δέχθηκε σημαντικές πληθωριστικές πιέσεις με αποτέλεσμα ο Δείκτης Τιμών Καταναλωτή να φτάσει σε 12,3% τον Δεκέμβριο του 2022. Εκτός από τις τιμές του ηλεκτρικού ρεύματος – που για ορισμένους καταναλωτές στις δύο νοτιότερες από τις τέσσερις περιφέρειες της Σουηδίας έφτασαν στο 10πλάσιο – οι τιμές των τροφίμων αυξήθηκαν εντός του έτους κατά περίπου 20% ενώ και άλλες ομάδες προϊόντων ακολούθησαν παρόμοια πορεία.

 Αποτέλεσμα αυτού ήταν, σύμφωνα με έρευνες, η μεταβολή των καταναλωτικών συνηθειών τμήματος της σουηδικής κοινωνίας, με έναν στους τέσσερις καταναλωτές να εξετάζει πλέον επιλογές χαμηλότερου κόστους, και έναν στους πέντε να χρησιμοποιεί τις αποταμιεύσεις του για να καλύψει τις αγορές των τροφίμων.

Πηγή: Στατιστική Υπηρεσία της Σουηδίας

 Ο δεύτερος σημαντικός λόγος για τη μείωση της ιδιωτικής κατανάλωσης ήταν η αυστηροποίηση της σουηδικής νομισματικής πολιτικής, με τις αυξήσεις των βασικών επιτοκίων της Κεντρικής Τράπεζας να οδηγούν σε αυξήσεις – ουσιαστικά τον διπλασιασμό – των επιτοκίων των στεγαστικών δανείων. Αν ληφθεί υπόψη δε ότι στη Σουηδία πάνω από τα τρία τέταρτα των ιδιοκτητών κατοικιών έχουν στεγαστικό δάνειο, και στην πλειονότητά τους τα στεγαστικά δάνεια είναι με κυμαινόμενο επιτόκιο, γίνονται εύκολα κατανοητές οι δυσχέρειες που έχουν προκληθεί στα οικονομικά των νοικοκυριών.

 Η αγορά κατοικίας αντέδρασε έντονα στα υψηλότερα επιτόκια στεγαστικών δανείων και στη χαμηλότερη αγοραστική δύναμη, παρασύροντας την κατασκευαστική δραστηριότητα. Ο ακαθάριστος σχηματισμός παγίου κεφαλαίου εκτός των κατασκευών επηρεάστηκε λιγότερο, καθώς οι εταιρείες είχαν υγιείς ισολογισμούς και εσωτερική χρηματοδότηση. Επιπλέον, οι υψηλές τιμές της ενέργειας οδήγησαν σε επενδύσεις στην εξοικονόμηση ενέργειας.

 Η ισοτιμία της σουηδικής Κορώνας ακολούθησε σημαντική πτώση καθ' όλο το 2022 φτάνοντας τον Απρίλιο του 2023 σε αρνητικό ρεκόρ ισοτιμιών βάσει του δείκτη KIX (Korona Index) ο οποίος λαμβάνει υπόψη τη διακύμανση της Κορώνας σε σχέση με ένα καλάθι 32 νομισμάτων, με το σουηδικό νόμισμα να βρίσκεται στο χαμηλότερο επίπεδό του τα τελευταία δεκαπέντε χρόνια. Σουηδοί οικονομολόγοι αποδίδουν την αδυναμία της Κορώνας στη συνδυασμένη οικονομική, πολιτική και χρηματοπιστωτική συγκυρία, υποδεικνύοντας ως σαφές παράδειγμα για την έκθεση της Κορώνας, τις σημαντικές διακυμάνσεις της σε σχέση με τις υποθέσεις της Silicon Valley και της Credit Suisse. Αν και από τη μία πλευρά, υπάρχουν πλεονεκτήματα σε ένα αδύναμο νόμισμα, όπως οι φτηνότερες εξαγωγές, οι Σουηδοί οικονομολόγοι θεωρούν ότι η αξία της Κορώνας αποτελεί ένα μέτρο της ανταγωνιστικότητας της Σουηδίας, ενώ ταυτόχρονα όσο μειώνεται η αξία της, αυξάνεται ο πληθωρισμός και καθίστανται ακριβότερα για τους Σουηδούς τα ταξίδια στο εξωτερικό.

 Σημαντικά στελέχη της σουηδικής βιομηχανίας, έχουν εκφράσει ανησυχίες για την εξέλιξη της Κορώνας, ενώ έχει αναβιώσει από τον Ιανουάριο 2023 η συζήτηση για την υιοθέτηση του Ευρώ.

 Για το 2023, η Σουηδία αναμένεται να έχει τη χειρότερη επίδοση μεταξύ όλων των οικονομιών της Ευρωπαϊκής Ένωσης και να είναι η μόνη που θα σημειώσει ύφεση (Βλ. Κεφάλαιο 1.2).

 Ο Δείκτης Τιμών Καταναλωτή (CPI) ακολούθησε μια αδιάλειπτη ανοδική τάση καθ' όλο το 2022 φτάνοντας σε 12,3% τον Δεκέμβριο του 2022 από 3,9% τον Δεκέμβριο του 2021.

 Σημαντική παράμετρος για την εν λόγω εξέλιξη ήταν η σταθερή αύξηση των τιμών του ηλεκτρικού ρεύματος (45% για ολόκληρο το 2022), ενώ ο Δεκέμβριος 2022 ήταν ο δέκατος τρίτος συναπτός μήνας αύξησης των τιμών των τροφίμων. O πληθωρισμός ήταν επίσης μεταξύ των αιτιών που οδήγησαν, κατά το δεύτερο εξάμηνο του 2022, στον μεγαλύτερο αριθμό πτωχεύσεων εταιρειών την τελευταία δεκαετία στη Σουηδία. Σε σύγκριση με το δεύτερο εξάμηνο του 2021, ο συνολικός αριθμός των πτωχεύσεων αυξήθηκε κατά 22%, ενώ για ολόκληρο το 2022 οι πτωχεύσεις αυξήθηκαν κατά 5% σε σχέση με το 2021. Σημειώνεται, επίσης, ότι ο αριθμός των νεοσύστατων εταιρειών μειώθηκε το 2022 κατά 6% σε σύγκριση με το 2021.

**Εξέλιξη απασχόλησης στη Σουηδία 2001-2023 (ηλικίες 15-74)**



 Πηγή: Στατιστική Υπηρεσία της Σουηδίας

 Ο μέσος όρος ανεργίας στη Σουηδία για το 2022 ανήλθε σε 7,5%. Παρά τη βελτίωση στην αγορά εργασίας (βλ. πίνακες), η σ/Κυβέρνηση αναμένει ότι εντός του 2023 θα αντιμετωπίσει τάσεις αύξησης της ανεργίας και, συνεπώς, θα προσπαθήσει να ενεργοποιήσει τις ήδη υφιστάμενες – αλλά όχι επιμελώς υλοποιούμενες – προϋποθέσεις για τα επιδόματα ανεργίας που αφορούν στην κινητικότητα των ανέργων προς περιοχές με υψηλή ανεργία, και τις προϋποθέσεις για γλωσσικές ικανότητες, κυρίως όσον αφορά στους άνεργους μετανάστες, καθώς η ανεργία στη Σουηδία μεταξύ των γεννηθέντων στο εξωτερικό είχε ήδη ανέλθει σε 16% τον Μάρτιο του 2023. Σημειώνεται ότι αν και υπάρχουν περίπου 160.000 κενές θέσεις εργασίας στην τράπεζα θέσεων εργασίας της Υπηρεσίας Απασχόλησης, και συνολικά περίπου 200.000 κενές θέσεις εργασίας στη Σουηδία, περίπου 400.000 άτομα, ενήλικα και υγιή, δεν απασχολούνται.

**Εξέλιξη ανεργίας στη Σουηδία 2001-2023 (ηλικίες 15-74)**



 Πηγή: Στατιστική Υπηρεσία της Σουηδίας

 Το βασικό επιτόκιο της σουηδικής Κεντρικής Τράπεζας "Riksbank" παρέμεινε αρνητικό για το μεγαλύτερο μέρος της προηγούμενης πενταετίας, και μηδενικό για το 2021. Οι εξελίξεις που προκάλεσε ο πληθωρισμός οδήγησαν σε σταδιακή αύξησή του εντός του 2022 και του 2023, φτάνοντας σε 3,5% τον Απρίλιο του 2023.

 Η πρόβλεψη της Κεντρικής Τράπεζας αναφέρει ότι το βασικό επιτόκιο θα αυξηθεί περαιτέρω, κατά πάσα πιθανότητα, κατά 0,25% μέσα στο καλοκαίρι ή αμέσως μετά. Στις σχετικές εκτιμήσεις της Κεντρικής Τράπεζας δεν προβλέπεται μείωση του επιτοκίου έως το 2025, ενώ αναμένεται ότι, με την ασκούμενη νομισματική πολιτική, ο πληθωρισμός θα υποχωρήσει φέτος και θα φτάσει τον στόχο του 2% το 2024.

**Διακύμανση του βασικού επιτοκίου (%) της σουηδικής Κεντρικής Τράπεζας**

 Πηγή: Στατιστική Υπηρεσία της Σουηδίας

 Η πιστοληπτική ικανότητα της Σουηδίας παραμένει άριστη. Οι αξιολογήσεις της Σουηδίας από τους μεγαλύτερους οίκους πιστοληπτικής αξιολόγησης έχουν ως εξής:

 Moody's Aaa

 Standard & Poor's AAA

 Fitch AAA

 Προϋπολογισμός

 Το Νοέμβριο του 2022, η σ/Κυβέρνηση κατέθεσε το νομοσχέδιο του Κρατικού Προϋπολογισμού για το 2023, με μεταρρυθμίσεις που αφορούν, μεταξύ άλλων, στη στήριξη των σουηδικών νοικοκυριών και επιχειρήσεων εν όψει της συγκυρίας του πολέμου στην Ουκρανία, την ενίσχυση της κοινωνικής πρόνοιας, την αύξηση της ασφάλειας, και την ενίσχυση της άμυνας. Ο Προϋπολογισμός περιλαμβάνει, επίσης, μέτρα για την παραγωγή ηλεκτρικής ενέργειας χωρίς ορυκτά καύσιμα, τη μείωση των εκπομπών, και ένα καθαρότερο περιβάλλον. Το εν λόγω νομοσχέδιο ήταν προϊόν συμφωνίας μεταξύ των Σουηδών Δημοκρατών, των Μετριοπαθών, των Χριστιανοδημοκρατών και των Φιλελευθέρων.

 Τον Απρίλιο του 2023, η σ/Κυβέρνηση παρουσίασε τον Εαρινό Τροποποιητικό Προϋπολογισμό, με τρεις βασικές προτεραιότητες, ήτοι α) την καταπολέμηση του πληθωρισμού και τη στήριξη των ευάλωτων νοικοκυριών, β) την επαναφορά σε ισχύ της αρχής "πρώτα η εργασία", μέσω διάθεσης κονδυλίων για την αντιμετώπιση της αυξανόμενης ανεργίας, και γ) διαρθρωτικές μεταρρυθμίσεις για την τόνωση της ανάπτυξης.

### Εξωτερικό εμπόριο

 Το 2022 η Σουηδία κατέστη και πάλι, μετά το 2018, ελλειμματική στο διεθνές εμπόριο αγαθών παρά το γεγονός ότι οι εξαγωγές της κατέγραψαν σημαντική αύξηση – και διεύρυνε το έλλειμμά της στο διεθνές εμπόριο υπηρεσιών. Η Σουηδία κατέγραψε το 2022 τα υψηλότερα ελλείμματα στο διεθνές εμπόριο αγαθών και υπηρεσιών για την πενταετία.

Πίνακας 2: Εξωτερικό εμπόριο Σουηδίας 2018-2022

|  |  |  |  |  |  |
| --- | --- | --- | --- | --- | --- |
| Σε εκατ. EUR\* | 2018 | 2019 | 2020 | 2021 | 2022 |
| Εξαγωγές αγαθών | 140.644 | 143.516 | 136.174 | 160.404 | 188.006 |
| Εισαγωγές αγαθών | 144.615 | 142.136 | 131.345 | 158.422 | 192.342 |
| Εμπορικό ισοζύγιο | -3.971 | 1.380 | 4.829 | 1.982 | -4.337 |
| Εξαγωγές υπηρεσιών | 60.829 | 68.967 | 60.247 | 75.120 | 90.043 |
| Εισαγωγές υπηρεσιών | 61.443 | 66.587 | 59.976 | 76.322 | 99.297 |
| Ισοζύγιο υπηρεσιών | -614 | 2.380 | 271 | -1.202 | -9.254 |

\*(μετατροπή SEK / EUR δική μας)

Πηγή: Στατιστική Υπηρεσία της Σουηδίας

#### Εμπόριο αγαθών

 Οι δασμολογικές κλάσεις 84, 87, 27 και 85 έχουν την πρωτοκαθεδρία στις εξαγωγές της Σουηδίας, καλύπτοντας το 45% του συνόλου.

Πίνακας 3: Εξαγωγές αγαθών Σουηδίας

|  |  |  |  |
| --- | --- | --- | --- |
|  | 2021 | 2022 | Μεταβολή στην αξία |
| 2ψήφιο κεφάλαιο συνδυασμένης ονοματολογίας | **Αξία****(χιλ. SEK)** | **% στο σύνολο** | **Αξία****(χιλ. SEK)** | **% στο σύνολο** | **%** |
| 84 - Πυρηνικοί αντιδραστήρες, λέβητες, μηχανές, συσκευές και μηχανικές επινοήσεις | 245.128.336 | 15,1 | 278.645.593 | 13,9 | 13,7 |
| 87 - Αυτοκίνητα οχήματα, ελκυστήρες, ποδήλατα και άλλα οχήματα για χερσαίες μεταφορές, τα μέρη και εξαρτήματα τους | 212.430.532 | 13,1 | 245.398.889 | 12,3 | 15,5 |
| 27 - Ορυκτά καύσιμα, ορυκτά λάδια και προϊόντα της απόσταξης αυτών. Ασφαλτώδεις ύλες. Κεριά ορυκτά | 113.396.470 | 7,0 | 203.559.318 | 10,2 | 79,5 |
| 85 - Μηχανές, συσκευές και υλικά ηλεκτρικά και τα μέρη τους. Συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων | 150.031.111 | 9,2 | 169.669.858 | 8,5 | 13,1 |
| 30 - Φαρμακευτικά προϊόντα | 96.693.483 | 5,9 | 134.432.957 | 6,7 | 39,0 |
| 48 - Χαρτί και χαρτόνια. τεχνουργήματα από κυτταρίνη, χαρτί ή χαρτόνι | 79.244.171 | 4,9 | 100.223.672 | 5,0 | 26,5 |
| 72 - Χυτοσίδηρος, σίδηρος και χάλυβας | 70.909.263 | 4,4 | 91.193.158 | 4,6 | 28,6 |
| 39 - Πλαστικές ύλες και τεχνουργήματα από αυτές τις ύλες | 60.571.261 | 3,7 | 70.880.356 | 3,5 | 17,0 |
| 44 - Ξυλεία, ξυλοκάρβουνα και τεχνουργήματα από ξύλο | 57.219.925 | 3,5 | 62.663.728 | 3,1 | 9,5 |
| 03 - Ψάρια και μαλακόστρακα, μαλάκια και άλλα ασπόνδυλα υδρόβια | 40.448.678 | 2,5 | 52.647.138 | 2,6 | 30,2 |
| 90 - Όργανα και συσκευές οπτικής, φωτογραφίας ή κινηματογραφίας, μέτρησης, έλεγχου ή ακριβείας. Όργανα ιατροχειρουργικής. | 41.746.976 | 2,6 | 46.533.447 | 2,3 | 11,5 |
| 26 – Μεταλλεύματα, σκουριές και τέφρες | 46.832.385 | 2,9 | 46.003.595 | 2,3 | -1,8 |
| 38 - Διάφορα προϊόντα των χημικών βιομηχανιών | 27.397.548 | 1,7 | 33.644.154 | 1,7 | 22,8 |
| 73 - Τεχνουργήματα από χυτοσίδηρο, σίδηρο ή χάλυβα | 27.360.213 | 1,7 | 32.895.189 | 1,6 | 20,2 |
| 47 - Πολτοί από ξύλο η από άλλες κυτταρινικές ινώδεις ύλες. Χαρτί η χαρτόνι για ανακύκλωση | 27.302.732 | 1,7 | 32.387.782 | 1,6 | 18,6 |
| 94 - Έπιπλα, έπιπλα ιατροχειρουργικά. είδη κλινοστρωμνής και παρόμοια | 27.648.840 | 1,7 | 30.054.484 | 1,5 | 8,7 |
| 76 - Αργίλιο και τεχνουργήματα από αργίλιο | 21.472.925 | 1,3 | 28.608.707 | 1,4 | 33,2 |
| 29 - Οργανικά χημικά προϊόντα | 20.100.015 | 1,2 | 24.065.361 | 1,2 | 19,7 |
| 74 – Χαλκός και τεχνουργήματα από χαλκό | 17.591.385 | 1,1 | 21.212.831 | 1,1 | 20,6 |
| 62 - Ενδύματα και συμπληρώματα του ενδύματος εκτός πλεκτών | 13.943.386 | 0,9 | 16.830.666 | 0,8 | 20,7 |

Πηγή: Στατιστική Υπηρεσία της Σουηδίας

 Αναλυτικότερα, στην πρώτη εικοσάδα των τετραψήφιων δασμολογικών κλάσεων των σουηδικών εξαγωγών, οκτώ ανήκουν στις ΔΚ 84, 87, 27 και 85, ήτοι 2710 Λάδια από πετρέλαιο ή από ασφαλτούχα ορυκτά, 8703 Επιβατικά αυτοκίνητα, 8517 Τηλεφωνικές συσκευές, 8708 Μέρη και εξαρτήματα των αυτοκινήτων, 2716 Ηλεκτρική ενέργεια, 8408 Εμβολοφόροι κινητήρες, 8701 Ελκυστήρες, 8471 Αυτόματες μηχανές επεξεργασίας πληροφοριών και 8431 Μέρη μηχανών.

 Άλλες τετραψήφιες ΔΚ με σημαντική θέση στις σουηδικές εξαγωγές είναι οι: 3004 Φάρμακα με μορφή δόσεων, 3002 Αίμα, αντιοροί και εμβόλια, 4407 Ξυλεία πριονισμένη ή πελεκημένη, 0302 Ψάρια νωπά ή διατηρημένα, 2601 Σιδηρομεταλλεύματα κ.α.

 Οι δασμολογικές κλάσεις 27, 84, 85 και 87 έχουν την πρωτοκαθεδρία και στις εισαγωγές της χώρας, καλύπτοντας το 48% του συνόλου.

Πίνακας 4: Εισαγωγές αγαθών Σουηδίας

|  |  |  |  |
| --- | --- | --- | --- |
|  | 2021 | 2022 | Μεταβολή στην αξία |
| 2ψήφιο κεφάλαιο συνδυασμένης ονοματολογίας | **Αξία****(χιλ. SEK)** | **% στο σύνολο** | **Αξία****(χιλ. SEK)** | **% στο σύνολο** | **%** |
| 27 - Ορυκτά καύσιμα, ορυκτά λάδια και προϊόντα της απόσταξης αυτών. Ασφαλτώδεις ύλες. Κεριά ορυκτά | 156.298.134 | 9,7 | 286.780.486 | 14,0 | 83,5 |
| 84 - Πυρηνικοί αντιδραστήρες, λέβητες, μηχανές, συσκευές και μηχανικές επινοήσεις | 218.429.007 | 13,6 | 250.641.822 | 12,3 | 14,7 |
| 85 - Μηχανές, συσκευές και υλικά ηλεκτρικά και τα μέρη τους. Συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων | 208.976.662 | 13,0 | 244.213.818 | 11,9 | 16,9 |
| 87 - Αυτοκίνητα οχήματα, ελκυστήρες, ποδήλατα και άλλα οχήματα για χερσαίες μεταφορές, τα μέρη και εξαρτήματα τους | 172.242.560 | 10,7 | 201.264.803 | 9,8 | 16,8 |
| 39 - Πλαστικές ύλες και τεχνουργήματα από αυτές τις ύλες | 61.884.514 | 3,9 | 73.718.305 | 3,6 | 19,1 |
| 72 - Χυτοσίδηρος, σίδηρος και χάλυβας | 51.646.428 | 3,2 | 66.849.396 | 3,3 | 29,4 |
| 30 - Φαρμακευτικά προϊόντα | 51.420.798 | 3,2 | 64.436.966 | 3,2 | 25,3 |
| 03 - Ψάρια και μαλακόστρακα, μαλάκια και άλλα ασπόνδυλα υδρόβια | 45.032.755 | 2,8 | 58.513.814 | 2,9 | 29,9 |
| 73 - Τεχνουργήματα από χυτοσίδηρο, σίδηρο ή χάλυβα | 42.708.795 | 2,7 | 54.398.512 | 2,7 | 27,4 |
| 90 - Όργανα και συσκευές οπτικής, φωτογραφίας ή κινηματογραφίας, μέτρησης, έλεγχου ή ακριβείας. Όργανα ιατροχειρουργικής. | 45.228.592 | 2,8 | 52.099.695 | 2,5 | 15,2 |
| 94 - Έπιπλα, έπιπλα ιατροχειρουργικά. είδη κλινοστρωμνής και παρόμοια | 40.307.774 | 2,5 | 45.288.598 | 2,2 | 12,4 |
| 62 - Ενδύματα και συμπληρώματα του ενδύματος εκτός πλεκτών | 23.276.800 | 1,4 | 30.980.243 | 1,5 | 33,1 |
| 76 - Αργίλιο και τεχνουργήματα από αργίλιο | 23.175.960 | 1,4 | 30.410.533 | 1,5 | 31,2 |
| 38 - Διάφορα προϊόντα των χημικών βιομηχανιών | 22.598.637 | 1,4 | 29.142.820 | 1,4 | 29,0 |
| 61 - Ενδύματα και συμπληρώματα του ενδύματος, πλεκτά | 23.239.284 | 1,4 | 28.533.241 | 1,4 | 22,8 |
| 44 - Ξυλεία, ξυλοκάρβουνα και τεχνουργήματα από ξύλο | 21.719.802 | 1,4 | 28.469.186 | 1,4 | 31,1 |
| 29 - Οργανικά χημικά προϊόντα | 21.857.350 | 1,4 | 28.300.643 | 1,4 | 29,5 |
| 28 – Ανόργανα χημικά προϊόντα | 14.409.596 | 0,9 | 25.369.233 | 1,2 | 76,1 |
| 40 - Καουτσούκ και τεχνουργήματα από καουτσούκ | 20.976.967 | 1,3 | 22.788.593 | 1,1 | 8,6 |
| 22 - Ποτά, αλκοολούχα υγρά και ξίδι | 18.096.044 | 1,1 | 22.393.865 | 1,1 | 23,8 |

Πηγή: Στατιστική Υπηρεσία της Σουηδίας

 Αναλυτικότερα, στην πρώτη εικοσάδα των τετραψήφιων δασμολογικών κλάσεων των σουηδικών εισαγωγών, δώδεκα ανήκουν στις ΔΚ 27, 84, 85 και 87, ήτοι 2709 Λάδια ακατέργαστα από πετρέλαιο, 2710 Λάδια από πετρέλαιο ή από ασφαλτούχα ορυκτά, 8517 Τηλεφωνικές συσκευές, 8703 Επιβατικά αυτοκίνητα, 8708 Μέρη και εξαρτήματα των αυτοκινήτων, 2711 Αέρια πετρελαίου και άλλοι αέριοι υδρογονάνθρακες, 2716 Ηλεκτρική ενέργεια, 8471 Αυτόματες μηχανές επεξεργασίας πληροφοριών, 2701 Λιθάνθρακες, 8542 Ηλεκτρονικά ολοκληρωμένα κυκλώματα, 8544 Σύρματα, καλώδια, και 8504 Ηλεκτρικοί μετασχηματιστές.

 Άλλες τετραψήφιες ΔΚ με σημαντική θέση στις σουηδικές εισαγωγές είναι οι εξής: 0302 Ψάρια νωπά ή διατηρημένα, 3002 Αίμα, αντιοροί και εμβόλια, 0304 Φιλέτα και άλλη σάρκα ψαριών, 7601 Αργίλιο σε ακατέργαστη μορφή κ.α.

 Όπως φαίνεται από τους δύο παρακάτω πίνακες, η Γερμανία, οι Βόρειες (Nordic) χώρες (Νορβηγία, Δανία και Φινλανδία), η Ολλανδία και οι ΗΠΑ αποτελούν τους μεγαλύτερους εμπορικούς εταίρους της Σουηδίας. Η Ελλάδα κατατάσσεται ως 42ος προορισμός των σουηδικών εξαγωγών και ως 47η προμηθεύτρια της Σουηδίας (στις ίδιες θέσεις με το 2021).

Πίνακας 5: 10 Σημαντικότεροι προορισμοί εξαγωγών Σουηδίας 2022

|  |  |  |  |  |
| --- | --- | --- | --- | --- |
| Κατάταξη | Χώρα | Αξία εισαγωγών(χιλ. SEK) | % στο σύνολο | Μεταβολή μεταξύ 2 τελευταίων χρόνων |
| 1. | Νορβηγία | 216.667.314 | 10,8 | 23,5 |
| 2. | Γερμανία | 203.503.532 | 10,2 | 19,5 |
| 3. | Η.Π.Α. | 184.742.352 | 9,2 | 34,4 |
| 4. | Δανία | 149.631.623 | 7,5 | 18,3 |
| 5. | Φινλανδία | 147.022.443 | 7,4 | 27,2 |
| 6. | Ηνωμένο Βασίλειο | 110.846.992 | 5,5 | 20,8 |
| 7. | Ολλανδία | 96.340.798 | 4,8 | 16,4 |
| 8. | Πολωνία | 80.856.884 | 4,0 | 29,3 |
| 9. | Γαλλία | 80.038.102 | 4,0 | 19,9 |
| 10. | Βέλγιο | 74.286.387 | 3,7 | 23,2 |

Πηγή: Στατιστική Υπηρεσία της Σουηδίας

Πίνακας 6: 10 Σημαντικότεροι προμηθευτές Σουηδίας 2022

|  |  |  |  |  |
| --- | --- | --- | --- | --- |
| Κατάταξη | Χώρα | Αξία εισαγωγών(χιλ. SEK) | % στο σύνολο | Μεταβολή μεταξύ 2 τελευταίων χρόνων |
| 1. | Γερμανία | 313.809.042 | 15,4 | 14,9 |
| 2. | Νορβηγία | 252.369.503 | 12,3 | 46,6 |
| 3. | Ολλανδία | 216.343.323 | 10,6 | 33,3 |
| 4. | Δανία | 130.928.611 | 6,4 | 17,6 |
| 5. | Κίνα | 121.789.746 | 6,0 | 31,7 |
| 6. | Βέλγιο | 94.235.096 | 4,6 | 31,0 |
| 7. | Φινλανδία | 94.051.614 | 4,6 | 30,5 |
| 8. | Πολωνία | 88.284.503 | 4,3 | 16,3 |
| 9. | Ηνωμένο Βασίλειο | 84.139.795 | 4,1 | 51,1 |
| 10. | ΗΠΑ | 75.519.988 | 3,7 | 64,0 |

Πηγή: Στατιστική Υπηρεσία της Σουηδίας

#### Εμπόριο υπηρεσιών

 Οι κατηγορίες (κατά BPM6) "Λοιπές επιχειρηματικές υπηρεσίες" και "Υπηρεσίες τηλεπικοινωνιών, πληροφορικής και πληροφόρησης" κάλυψαν το 2022 σχεδόν τις μισές εισπράξεις του διεθνούς εμπορίου υπηρεσιών της Σουηδίας και οι κατηγορίες "Λοιπές επιχειρηματικές υπηρεσίες" και "Χρεώσεις για τη χρήση δικαιωμάτων διανοητικής ιδιοκτησίας π.δ.π.α." κάλυψαν το 2022 σχεδόν τις μισές πληρωμές.

Πίνακας 7: Εισπράξεις Σουηδίας

|  |  |  |  |
| --- | --- | --- | --- |
|  | 2021 | 2022 | Μεταβολή στην αξία |
| Υπηρεσίες με βάση την κωδικοποίηση BPM6 | **Αξία****(εκατ. SEK)** | **% στο σύνολο** | **Αξία****(εκατ. SEK)** | **% στο σύνολο** | **%** |
| Λοιπές επιχειρηματικές υπηρεσίες | 203.501 | 26,7 | 266.987 | 27,9 | 31,2 |
| Υπηρεσίες τηλεπικοινωνιών, πληροφορικής και πληροφόρησης | 191.676 | 25,2 | 212.074 | 22,2 | 10,6 |
| Μεταφορές | 84.643 | 11,1 | 120.676 | 12,6 | 42,6 |
| Ταξίδια | 52.362 | 6,9 | 91.407 | 9,5 | 74,6 |
| Χρεώσεις για τη χρήση δικαιωμάτων διανοητικής ιδιοκτησίας π.δ.π.α. | 81.661 | 10,7 | 83.912 | 8,8 | 2,8 |
| Προσωπικές, πολιτιστικές και ψυχαγωγικές υπηρεσίες | 60.848 | 8,0 | 74.971 | 7,8 | 23,2 |
| Χρηματοοικονομικές υπηρεσίες | 39.295 | 5,2 | 43.282 | 4,5 | 10,1 |
| Υπηρεσίες μεταποίησης αγαθών τα οποία ανήκουν σε άλλους | 23.163 | 3,0 | 34.259 | 3,6 | 47,9 |
| Κατασκευές | 6.923 | 0,9 | 11.907 | 1,2 | 72,0 |
| Ασφαλιστικές και συνταξιοδοτικές υπηρεσίες | 9.927 | 1,3 | 9.392 | 1,0 | -5,4 |
| Αγαθά και υπηρεσίες της γενικής κυβέρνησης π.δ.π.α | 4.687 | 0,6 | 5.363 | 0,6 | 14,4 |
| Υπηρεσίες συντήρησης και επισκευής που δεν περιλαμβάνονται αλλού | 3.030 | 0,4 | 2.927 | 0,3 | -3,4 |

Πηγή: Στατιστική Υπηρεσία της Σουηδίας

 Αναλυτικότερα, οι περισσότερες εισπράξεις προήλθαν από τις υποκατηγορίες "Υπηρεσίες πληροφορικής", "Τεχνικές και λοιπές επιχειρηματικές υπηρεσίες", "Συμβουλευτικές υπηρεσίες", "Υπηρεσίες έρευνας και ανάπτυξης", "Θαλάσσιες μεταφορές" κ.α.

Πίνακας 8: Πληρωμές Σουηδίας

|  |  |  |  |
| --- | --- | --- | --- |
|  | 2021 | 2022 | Μεταβολή στην αξία |
| Υπηρεσίες με βάση την κωδικοποίηση BPM6 | **Αξία** **(εκατ. SEK)** | **% στο σύνολο** | **Αξία****(εκατ. SEK)** | **% στο σύνολο** | **%** |
| Λοιπές επιχειρηματικές υπηρεσίες | 290.333 | 37,5 | 370.316 | 35,1 | 27,5 |
| Χρεώσεις για τη χρήση δικαιωμάτων διανοητικής ιδιοκτησίας π.δ.π.α. | 96.426 | 12,5 | 154.697 | 14,7 | 60,4 |
| Υπηρεσίες τηλεπικοινωνιών, πληροφορικής και πληροφόρησης | 124.971 | 16,1 | 148.222 | 14,0 | 18,6 |
| Μεταφορές | 93.314 | 12,1 | 139.681 | 13,2 | 49,7 |
| Ταξίδια | 72.242 | 9,3 | 125.067 | 11,8 | 73,1 |
| Προσωπικές, πολιτιστικές και ψυχαγωγικές υπηρεσίες | 21.662 | 2,8 | 30.037 | 2,8 | 38,7 |
| Χρηματοοικονομικές υπηρεσίες | 19.331 | 2,5 | 23.663 | 2,2 | 22,4 |
| Υπηρεσίες μεταποίησης αγαθών τα οποία ανήκουν σε άλλους | 19.240 | 2,5 | 20.710 | 2,0 | 7,6 |
| Κατασκευές | 15.798 | 2,0 | 18.559 | 1,8 | 17,5 |
| Υπηρεσίες συντήρησης και επισκευής που δεν περιλαμβάνονται αλλού | 12.014 | 1,6 | 13.849 | 1,3 | 15,3 |
| Ασφαλιστικές και συνταξιοδοτικές υπηρεσίες | 6.238 | 0,8 | 8.140 | 0,8 | 30,5 |
| Αγαθά και υπηρεσίες της γενικής κυβέρνησης π.δ.π.α | 2.332 | 0,3 | 2.584 | 0,2 | 10,8 |

Πηγή: Στατιστική Υπηρεσία της Σουηδίας

 Αναλυτικότερα, οι περισσότερες πληρωμές κατεβλήθησαν για τις υποκατηγορίες "Τεχνικές και λοιπές επιχειρηματικές υπηρεσίες", "Υπηρεσίες πληροφορικής", "Υπηρεσίες έρευνας και ανάπτυξης", "Συμβουλευτικές υπηρεσίες", "Υπηρεσίες διαφήμισης, έρευνας αγοράς και δημοσκοπήσεων" κ.α.

 Οι σημαντικότεροι αγοραστές και προμηθευτές υπηρεσιών της Σουηδίας ήταν οι εξής:

Πίνακας 9: 10 Σημαντικότεροι αγοραστές υπηρεσιών Σουηδίας 2022

|  |  |  |  |  |
| --- | --- | --- | --- | --- |
| Κατάταξη | Χώρα | Αξία (εκατ. SEK) | % στο σύνολο | Μεταβολή μεταξύ 2 τελευταίων χρόνων |
| 1. | Η.Π.Α. | 121.870 | 12,7 | 20,3 |
| 2. | Νορβηγία | 91.894 | 9,6 | 57,7 |
| 3. | Ηνωμένο Βασίλειο | 84.221 | 8,8 | 19,7 |
| 4. | Γερμανία | 64.932 | 6,8 | 17,6 |
| 5. | Δανία | 62.418 | 6,5 | 47,6 |
| 6. | Ελβετία | 54.135 | 5,7 | 20,2 |
| 7. | Φινλανδία | 54.063 | 5,6 | 23,7 |
| 8. | Γαλλία | 40.095 | 4,2 | 22,2 |
| 9. | Ολλανδία | 35.407 | 3,7 | 27,3 |
| 10. | Ιρλανδία | 35.095 | 3,7 | 59,8 |

Πηγή: Στατιστική Υπηρεσία της Σουηδίας

\*= Η Στατιστική Υπηρεσία της Σουηδίας παρέχει συγκριτικά στοιχεία μόνο για τους 25 μεγαλύτερους εταίρους στο εμπόριο υπηρεσιών, στους οποίους δεν περιλαμβάνεται η Ελλάδα.

Πίνακας 10: 10 Σημαντικότεροι προμηθευτές υπηρεσιών Σουηδίας 2022

|  |  |  |  |  |
| --- | --- | --- | --- | --- |
| Κατάταξη | Χώρα | Αξία (εκατ. SEK) | % στο σύνολο | Μεταβολή μεταξύ 2 τελευταίων χρόνων |
| 1. | Η.Π.Α. | 141.392 | 13,4 | 26,8 |
| 2. | Ηνωμένο Βασίλειο | 133.149 | 12,6 | 73,1 |
| 3. | Γερμανία | 89.004 | 8,4 | 27,9 |
| 4. | Δανία | 64.564 | 6,1 | 53,8 |
| 5. | Ιρλανδία | 62.378 | 5,9 | 21,9 |
| 6. | Ολλανδία | 56.310 | 5,3 | 39,5 |
| 7. | Φινλανδία | 52.363 | 5,0 | 26,5 |
| 8. | Νορβηγία | 45.362 | 4,3 | 30,5 |
| 9. | Γαλλία | 37.748 | 3,6 | 22,7 |
| 10. | Ισπανία | 32.296 | 3,1 | 42,3 |

Πηγή: Στατιστική Υπηρεσία της Σουηδίας

\*= Η Στατιστική Υπηρεσία της Σουηδίας παρέχει συγκριτικά στοιχεία μόνο για τους 25 μεγαλύτερους εταίρους στο εμπόριο υπηρεσιών, στους οποίους δεν περιλαμβάνεται η Ελλάδα.

### Επενδύσεις

 Οι χώρες με τις μεγαλύτερες άμεσες ξένες επενδύσεις στη Σουηδία και οι χώρες που έχουν υποδεχτεί τις μεγαλύτερες άμεσες ξένες επενδύσεις από τη Σουηδία είναι οι εξής (μέχρι τη σύνταξη της παρούσας η Στατιστική Υπηρεσία της Σουηδίας δεν είχε δημοσιεύσει τα στοιχεία για το 2022):

Πίνακας 11: Επενδύσεις από και προς τη Σουηδία

|  |  |  |  |  |  |  |  |
| --- | --- | --- | --- | --- | --- | --- | --- |
| Σουηδικές ΑΞΕ στο εξωτερικό (αποθέματα) (δισ. SEK) | 2019 | 2020 | 2021 | ΑΞΕ στη Σουηδία (αποθέματα) (δισ. SEK) | 2019 | 2020 | 2021 |
| ΣΥΝΟΛΟ | **3.818** | **3.832** | **4.330** | **ΣΥΝΟΛΟ** | **3.270** | **3.459** | **3.722** |
| ΗΠΑ | 571 | 695 | 938 | Ην. Βασίλειο | 454 | 428 | 624 |
| Ολλανδία | 394 | 389 | 394 | Λουξεμβούργο | 467 | 514 | 539 |
| Νορβηγία | 278 | 266 | 334 | Ολλανδία | 484 | 468 | 500 |
| Ην. Βασίλειο | 263 | 261 | 304 | Γερμανία | 305 | 357 | 351 |
| Δανία | 243 | 217 | 244 | ΗΠΑ | 222 | 424 | 339 |
| Φινλανδία | 261 | 236 | 231 | Νορβηγία | 277 | 241 | 314 |
| Ισπανία | 151 | 147 | 156 | Φινλανδία | 246 | 255 | 259 |
| Λουξεμβούργο | 117 | 110 | 142 | Δανία | 232 | 218 | 217 |
| Ιρλανδία | 124 | 118 | 122 | Ιρλανδία | 97 | 67 | 108 |
| Κίνα | 118 | 116 | 119 | Ελβετία | 77 | 89 | 81 |

Πηγή: Στατιστική Υπηρεσία της Σουηδίας

## Οικονομικές προβλέψεις για το έτος 2022

 Το σουηδικό Υπουργείο Οικονομικών αναμένει ότι το σουηδικό ΑΕΠ θα μειωθεί κατά 1% το 2023 και η κατανάλωση των νοικοκυριών θα μειωθεί κατά 1,4%. Προβλέπει αύξηση των εξαγωγών κατά 2,3% και ελαφρά μείωση των εισαγωγών κατά 0,7% και αναμένει αύξηση της ανεργίας σε 7,9% και του πληθωρισμού σε 8,8%.

 Σύμφωνα με τις οικονομικές προβλέψεις της Ευρ. Επιτροπής για τη Σουηδία, η ιδιωτική κατανάλωση προβλέπεται να συρρικνωθεί το 2023, καθώς τα οικονομικά των νοικοκυριών βρίσκονται υπό πίεση από το υψηλότερο κόστος στεγαστικών δανείων και τα υψηλότερα επίπεδα τιμών.

 Η αδύναμη αγορά κατοικίας θα συνεχίσει να επιβαρύνει την κατασκευαστική δραστηριότητα και, μαζί με την ευρύτερη αβεβαιότητα και τις αυξήσεις στα κόστη, πρόκειται συνεισφέρει στη μείωση των συνολικών επενδύσεων. Η έντονη μείωση της εγχώριας ζήτησης στη Σουηδία σε σχέση με τους εμπορικούς εταίρους της αναμένεται να μειώσει τις εισαγωγές περισσότερο από τις εξαγωγές, στηρίζοντας έτσι το εμπορικό ισοζύγιο. Συνολικά, το σουηδικό ΑΕΠ προβλέπεται να συρρικνωθεί κατά 0,5% το 2023, πριν αυξηθεί ξανά το 2024 σε 1,1%, όταν η ανάκαμψη του πραγματικού διαθέσιμου εισοδήματος θα υποστηρίξει την αύξηση της κατανάλωσης. Οι επενδύσεις αναμένεται να εξακολουθήσουν να επηρεάζονται από την ύφεση της στεγαστικής αγοράς, την αύξηση των πραγματικών επιτοκίων, και τη μείωση των εταιρικών περιθωρίων κέρδους.

 Ο πληθωρισμός έφτασε το υψηλότερό του σημείο στα τέλη του 2022 και αναμένεται να μειωθεί το 2023 αλλά να παραμείνει πολύ πάνω από τον στόχο της Riksbank. Οι συγκρατημένες μεσοπρόθεσμες προσδοκίες, η αυστηροποίηση των νομισματικών συνθηκών, και η βελτίωση της αύξησης της παραγωγικότητας αναμένεται να φέρουν τον πληθωρισμό σε περίπου 2% το 2024.

 Το ισοζύγιο της γενικής κυβέρνησης αναμένεται να μετατραπεί σε έλλειμμα 0,9% του ΑΕΠ το 2023 λόγω της πτώσης των εσόδων. Ακόμη και όταν η ανάπτυξη επιστρέψει το 2024, το ισοζύγιο της γενικής κυβέρνησης δεν θα βελτιωθεί σημαντικά καθώς προβλέπεται έλλειμμα 0,5% του ΑΕΠ. Ο λόγος του δημόσιου χρέους προς το ΑΕΠ προβλέπεται να μειωθεί στον προβλεπόμενο ορίζοντα και να φτάσει λίγο πάνω από το 30% το 2024.

 Σύμφωνα με τον ΟΟΣΑ, η σουηδική οικονομία αναμένεται να συρρικνωθεί κατά 0,3% το 2023 πριν από την ανάκαμψη κατά 1,4% το 2024. Η απασχόληση αναμένεται να μειωθεί καθώς οι εταιρείες θα προσαρμόσουν τα σχέδια στελέχωσής τους βάσει της συρρίκνωσης της παραγωγής. Οι κατασκευές θα μειωθούν σημαντικά το 2023 λόγω του υψηλότερου κόστους κατασκευής και της υποτονικής ζήτησης. Τα νοικοκυριά θα προσαρμόσουν περαιτέρω την κατανάλωσή τους ως απάντηση στη μείωση του πραγματικού διαθέσιμου εισοδήματος και στην αύξηση της ανεργίας. Ο πληθωρισμός αναμένεται να μετριαστεί και να συγκλίνει προς τον στόχο της Κεντρικής Τράπεζας μέχρι το τέλος του 2024, καθώς ο εισαγόμενος πληθωρισμός επιβραδύνεται. Μέτρια ανάκαμψη της κατανάλωσης αναμένεται από τα μέσα του 2023 καθώς το σοκ του πληθωρισμού αναμένεται να κατευναστεί και η αγορά κατοικίας να σταθεροποιηθεί. Ο χαμηλότερος πληθωρισμός θα μπορούσε να ενισχύσει τις τιμές των κατοικιών, την ιδιωτική κατανάλωση και τις επενδύσεις. Η ασθενέστερη της αναμενόμενης ανάπτυξη σε μεγάλους εμπορικούς εταίρους της Σουηδίας, ιδίως στις Ηνωμένες Πολιτείες και την Ευρωπαϊκή Ένωση, θα επιβαρύνει την προσανατολισμένη στις εξαγωγές σουηδική οικονομία.

## Οικονομικές σχέσεις Σουηδίας

### Σουηδία – ΠΟΕ

 Η Σουηδία είναι μέλος του Παγκόσμιου Οργανισμού Εμπορίου από την 1η Ιανουαρίου 1995 και μέλος της GATT από τις 30 Απριλίου 1950.

### Σουηδία – Ευρωπαϊκή Ένωση

 Η Σουηδία έγινε μέλος της Ευρωπαϊκής Ένωσης την 1η Ιανουαρίου 1995 σε συνέχεια δημοψηφίσματος τον Νοέμβριο του 1994, στο οποίο 52,3% των συμμετεχόντων ψήφισε θετικά και 46,8% αρνητικά. Το ποσοστό συμμετοχής ανήλθε σε 83,3%.

 Η Σουηδία έχει 20 μέλη στο Ευρωπαϊκό Κοινοβούλιο. Η Επίτροπος που όρισε η Σουηδία στην Ευρωπαϊκή Επιτροπή είναι η κα Ylva Johansson στην οποία ανατέθηκε το χαρτοφυλάκιο των Εσωτερικών Υποθέσεων.

 Κατά τη σύνταξη της παρούσας, η Σουηδία ολοκληρώνει την εκ περιτροπής εξαμηνιαία Προεδρία της στο Συμβούλιο της ΕΕ για το πρώτο εξάμηνο του 2023.

### Συμμετοχή σε διεθνή φόρα και ομάδες χωρών

 Η Σουηδία συμμετέχει στους εξής διεθνείς οργανισμούς οικονομικού ενδιαφέροντος:

* Αρκτικό Συμβούλιο,
* Ασιατική Τράπεζα Ανάπτυξης,
* Αφρικανική Τράπεζα Ανάπτυξης,
* Διαμερικανική Τράπεζα Ανάπτυξης,
* Διάσκεψη των Ηνωμένων Εθνών για το εμπόριο και την ανάπτυξη,
* Διεθνές Εμπορικό Επιμελητήριο,
* Διεθνές Νομισματικό Ταμείο,
* Διεθνές Ταμείο Αγροτικής Ανάπτυξης,
* Διεθνής Ένωση Τηλεπικοινωνιών,
* Διεθνής Οργανισμός Χρηματοδοτήσεων,
* Διεθνής Ναυτιλιακός Οργανισμός,
* Διεθνής Οργανισμός Δορυφορικών Τηλεπικοινωνιών,
* Διεθνής Οργανισμός Ατομικής Ενέργειας,
* Διεθνής Οργανισμός Ενέργειας,
* Διεθνής Οργανισμός Πολιτικής Αεροπορίας,
* Διεθνής Οργανισμός Τυποποίησης,
* Διεθνής Οργάνωση Εργασίας,
* Διεθνής Τράπεζα Ανασυγκρότησης και Ανάπτυξης,
* Επενδυτική Τράπεζα των Βορείων Χωρών,
* Ευρωπαϊκή Κεντρική Τράπεζα,
* Ευρωπαϊκή Τράπεζα για την Ανασυγκρότηση και την Ανάπτυξη,
* Ευρωπαϊκή Τράπεζα Επενδύσεων,
* Ευρωπαϊκός Οργανισμός Διαστήματος,
* Μόνιμο Διαιτητικό Δικαστήριο,
* Ομάδα Πυρηνικών Προμηθευτών,
* Οικονομική Επιτροπή των Ηνωμένων Εθνών για την Ευρώπη,
* Ομάδα Αυστραλίας,
* Ομάδα Χρηματοοικονομικής Δράσης,
* Οργανισμός Πυρηνικής Ενέργειας,
* Οργανισμός Βιομηχανικής Ανάπτυξης των Ηνωμένων Εθνών,
* Οργανισμός Οικονομικής Συνεργασίας και Ανάπτυξης,
* Οργανισμός Τροφίμων και Γεωργίας των Ηνωμένων Εθνών,
* Παγκόσμια Ομοσπονδία Συνδικαλιστικών Οργανώσεων,
* Παγκόσμιο Επισιτιστικό Πρόγραμμα,
* Παγκόσμιος Οργανισμός Διανοητικής Ιδιοκτησίας,
* Παγκόσμιος Οργανισμός Εμπορίου,
* Παγκόσμιος Οργανισμός Τελωνείων,
* Παγκόσμιος Οργανισμός Υγείας,
* Πρωτοβουλία για τη διαφάνεια στις εξορυκτικές βιομηχανίες,
* Συμβούλιο Βορείων Χωρών,
* Τράπεζα Διεθνών Διακανονισμών.

 Η Σουηδία μετέχει ως μέλος της ΕΕ σε όλες τις συμφωνίες περιφερειακών οικονομικών / τελωνειακών ενώσεων που συνάπτει η ΕΕ.

 Η Σουηδία έχει υπογράψει διμερείς συμφωνίες με αρκετές χώρες σε πολλούς διαφορετικούς τομείς ενδιαφέροντος. Οι εν λόγω συμφωνίες είναι διαθέσιμες στην κάτωθι ιστοσελίδα της σουηδικής Κυβέρνησης:

<http://www.regeringen.se/rattsdokument/sveriges-internationella-overenskommelser>

# Οικονομικές σχέσεις Ελλάδας – Σουηδίας

## 2.1 Διμερές εμπόριο

### Εμπόριο αγαθών

 Οι ελληνικές εξαγωγές στη Σουηδία σημείωσαν το 2022 σημαντικότατη αύξηση κατά 60,6% σε 376 εκατ. Ευρώ, η οποία αποτελεί μακράν την υψηλότερη επίδοση της δεκαετίας. Οι εισαγωγές της Ελλάδος από τη Σουηδία αυξήθηκαν επίσης το 2022 σε 529 εκατ. Ευρώ (αύξηση 13%). Το εμπορικό ισοζύγιο παρέμεινε ελλειμματικό για τη χώρα μας, αλλά περιορίστηκε σαφώς κατά 34% σε 154 εκατ. Ευρώ.

 Ακόμα και αν εξαιρεθούν τα πετρελαιοειδή που συνέβαλαν ένα σημαντικό ποσοστό στις ελληνικές εξαγωγές στη Σουηδία κατά το 2022, η αύξηση στις ελληνικές εξαγωγές παρέμεινε σημαντική (27,3%).

 Τα στοιχεία της Στατιστικής Υπηρεσίας της Σουηδίας δεν ταυτίζονται με τα αντίστοιχα ελληνικά καθώς αναφέρουν ότι οι ελληνικές εξαγωγές στη Σουηδία ανήλθαν το 2021 σε 170 εκατ. Ευρώ και το 2022 σε 226 εκατ. Ευρώ και οι ελληνικές εισαγωγές από τη Σουηδία ανήλθαν το 2021 σε 398 εκατ. Ευρώ και το 2022 σε 542 εκατ. Ευρώ.

Πίνακας 12: Εμπορικό ισοζύγιο Ελλάδας – Σουηδίας (εκατ. EUR)

|  |  |  |  |  |  |  |  |
| --- | --- | --- | --- | --- | --- | --- | --- |
| Σε εκατ. EUR | 2018 | 2019 | 2020 | 2021 | Μεταβολή 2020-2021 | 2022 | Μεταβολή 2021-2022 |
| Εξαγωγές αγαθών (αξία) | 224,4 | 217,8 | 193,0 | 233,9 | 21,2 | 375,6 | 60,6 |
| Εισαγωγές αγαθών (αξία) | 434,9 | 403,6 | 396,3 | 468,2 | 18,1 | 529,3 | 13,0 |
| Εμπορικό ισοζύγιο (αξία) | -210,4 | -185,8 | -203,3 | -234,3 | 15,2 | -153,7 | -34,4 |

Πηγές: Ελληνική Στατιστική Αρχή

 Αναλυτικότερα, η κατηγορία των ορυκτών καυσίμων και δη η 4ψήφια ΔΚ "2710 - Λάδια από πετρέλαιο ή από ασφαλτούχα ορυκτά" σημείωσε εκρηκτική αύξηση στις ελληνικές εξαγωγές προς τη Σουηδία το 2022 φτάνοντας σε υπερδεκαπλάσια αξία και καλύπτοντας σχεδόν το ένα τέταρτο των ελληνικών εξαγωγών στη Σουηδία. Σημαντικότατη αύξηση (92%) σημείωσε και η κατηγορία για όργανα και συσκευές οπτικής και όργανα μέτρησης, ελέγχου και ακριβείας, με προϊόντα που αφορούσαν κυρίως διόπτρες και μετρητές ρεύματος. Ακολούθησαν τα γαλακτοκομικά, και κυρίως η φέτα, καθώς η Σουηδία είναι στην πρώτη εξάδα των μεγαλύτερων πελατών της Ελλάδος στην ΔΚ των τυριών. Έπονται τα φαρμακευτικά προϊόντα, και κυρίως φάρμακα που περιέχουν αλκαλοειδή, τα παρασκευάσματα λαχανικών, και κυρίως παρασκευασμένες ή διατηρημένες ελιές, ντομάτες και πιπεριές, η κατηγορία 85 των μηχανών, συσκευών και ηλεκτρικών υλικών και τα μέρη τους, με τις κυριότερες εισαγωγές να αφορούν σε ηλεκτρικούς αγωγούς, τα χημικά προϊόντα (κυρίως πυριτικό άλευρο), τα φρούτα, και κυρίως τα σταφύλια, τα καρπούζια και τα πορτοκάλια, οι σωλήνες από χαλκό, και τα λίπη και λάδια, και κυρίως το εξαιρετικό παρθένο ελαιόλαδο και το ηλιέλαιο για τεχνική χρήση.

Πίνακας 13: Ελληνικές εξαγωγές στη Σουηδία – μεγάλες κατηγορίες (2021-2022)

|  |  |  |  |
| --- | --- | --- | --- |
|  | 2021 | 2022 | Μεταβολή στην αξία |
| 2ψήφιο κεφάλαιο συνδυασμένης ονοματολογίας | **Αξία (EUR)** | **% στο σύνολο** | **Αξία (EUR)** | **% στο σύνολο** | **%** |
| 27 - Ορυκτά καύσιμα, ορυκτά λάδια και προϊόντα της απόσταξης αυτών. Ασφαλτώδεις ύλες. Κεριά ορυκτά | 8.319.072 | 3,6 | 88.344.787 | 23,5 | 962,0 |
| 90 - Όργανα και συσκευές οπτικής, φωτογραφίας ή κινηματογραφίας, μέτρησης, έλεγχου ή ακριβείας. Όργανα ιατροχειρουργικής.  | 28.452.757 | 12,2 | 54.588.617 | 14,5 | 91,9 |
| 04 - Γάλα και προϊόντα γαλακτοκομίας. Αυγά πτηνών. Μέλι φυσικό. Προϊόντα βρώσιμα ζωικής προέλευσης. | 33.217.813 | 14,2 | 38.810.176 | 10,3 | 16,8 |
| 30 - Φαρμακευτικά προϊόντα | 25.873.116 | 11,1 | 27.455.824 | 7,3 | 6,1 |
| 20 - Παρασκευάσματα λαχανικών, καρπών και φρούτων ή άλλων μερών φυτών | 22.730.123 | 9,7 | 26.111.987 | 7,0 | 14,9 |
| 85 - Μηχανές, συσκευές και υλικά ηλεκτρικά και τα μέρη τους. Συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων | 17.041.129 | 7,3 | 18.439.199 | 4,9 | 8,2 |
| 38 - Διάφορα προϊόντα των χημικών βιομηχανιών | 11.372.075 | 4,9 | 12.015.275 | 3,2 | 5,7 |
| 08 - Καρποί και φρούτα βρώσιμα | 11.836.306 | 5,1 | 11.200.706 | 3,0 | -5,4 |
| 74 - Χαλκός και τεχνουργήματα από χαλκό | 10.523.503 | 4,5 | 10.724.641 | 2,9 | 1,9 |
| 15 - Λίπη και λάδια ζωικά η φυτικά. Κεριά  | 8.099.302 | 3,5 | 9.919.671 | 2,6 | 22,5 |
| 84 - Πυρηνικοί αντιδραστήρες, λέβητες, μηχανές, συσκευές και μηχανικές επινοήσεις | 7.392.418 | 3,2 | 9.894.998 | 2,6 | 33,9 |
| 56 - Βάτες, πιλήματα και υφάσματα. Νήματα. Σπάγκοι, σχοινιά | 3.721.517 | 1,6 | 8.195.182 | 2,2 | 120,2 |
| 21 - Διάφορα παρασκευάσματα διατροφής | 6.472.459 | 2,8 | 7.222.473 | 1,9 | 11,6 |
| 76 - Αργίλιο και τεχνουργήματα από αργίλιο | 3.386.964 | 1,4 | 5.206.101 | 1,4 | 53,7 |
| 19 - Παρασκευάσματα με βάση τα δημητριακά. Είδη ζαχαροπλαστικής | 3.612.614 | 1,5 | 4.884.458 | 1,3 | 35,2 |
| 73 - Τεχνουργήματα από χυτοσίδηρο, σίδηρο ή χάλυβα | 1.720.516 | 0,7 | 4.054.594 | 1,1 | 135,7 |
| 39 - Πλαστικές ύλες και τεχνουργήματα από αυτές τις ύλες | 2.911.590 | 1,2 | 4.012.929 | 1,1 | 37,8 |
| 87 - Αυτοκίνητα οχήματα, ελκυστήρες, ποδήλατα και άλλα οχήματα για χερσαίες μεταφορές, τα μέρη και εξαρτήματα τους | 400.722 | 0,2 | 3.980.258 | 1,1 | 893,3 |
| 33 - Αιθέρια έλαια και ρητινοειδή. Προϊόντα αρωματοποιίας ή καλλωπισμού  | 1.822.181 | 0,8 | 2.365.662 | 0,6 | 29,8 |
| 71 - Μαργαριτάρια φυσικά ή από καλλιέργεια, πολύτιμες και ημιπολύτιμες πέτρες ή παρόμοια, πολύτιμα μέταλλα | 1.537.238 | 0,7 | 2.303.483 | 0,6 | 49,8 |

Πηγές: Ελληνική Στατιστική Αρχή

Πίνακας 14: Ελληνικές εξαγωγές στη Σουηδία – κυριότερα προϊόντα (2021-2022)

|  |  |  |  |
| --- | --- | --- | --- |
|  | 2021 | 2022 | Μεταβολή στην αξία |
| 4ψήφιο κεφάλαιο συνδυασμένης ονοματολογίας | **Αξία (EUR)** | **% στο σύνολο** | **Αξία (EUR)** | **% στο σύνολο** | **%** |
| 2710 - Λάδια από πετρέλαιο ή από ασφαλτούχα ορυκτά | 8.319.072 | 3,6 | 88.344.665 | 23,5 | 962,0 |
| 0406 - Τυριά και πηγμένο γάλα για τυρί | 29.287.162 | 12,5 | 34.171.041 | 9,1 | 16,7 |
| 9028 - Μετρητές αερίων, υγρών ή ηλεκτρισμού, ό. συμπ. οι μετρητές για τη μέτρηση των μετρητών αυτών | 24.580.050 | 10,5 | 34.083.011 | 9,1 | 38,7 |
| 3004 - Φάρμακα που αποτελούνται από προϊόντα αναμειγμένα ή μη αναμειγμένα, που παρουσιάζονται με μορφή δόσεων | 25.533.465 | 10,9 | 26.843.459 | 7,1 | 5,1 |
| 9013 - Λέιζερ, άλλες από τις διόδους | 1.141.506 | 0,5 | 17.514.942 | 4,7 | 1.434,4 |
| 8544 - Σύρματα και καλώδια για ηλεκτροτεχνική χρήση, μονωμένα και άλλοι μονωμένοι ηλεκτρικοί αγωγοί | 14.300.331 | 6,1 | 16.325.352 | 4,3 | 14,2 |
| 2005 - Λαχανικά παρασκευασμένα ή διατηρημένα χωρίς ξίδι, μη κατεψυγμένα | 11.824.238 | 5,1 | 13.340.859 | 3,6 | 12,8 |
| 3802 - Άνθρακες ενεργοποιημένοι. Φυσικές ορυκτές ύλες ενεργοποιημένες. | 10.534.400 | 4,5 | 11.093.984 | 3,0 | 5,3 |
| 7411 - Σωλήνες από χαλκό | 9.912.253 | 4,2 | 9.829.674 | 2,6 | -0,8 |
| 1509 - Ελαιόλαδο και τα κλάσματά του, που λαμβάνονται αποκλειστικά από ελιές με τη χρήση μηχανικών ή φυσικών μέσων | 6.541.859 | 2,8 | 7.738.100 | 2,1 | 18,3 |
| 5603 - Υφάσματα μη υφασμένα, επιχρισμένα ή επικαλυμμένα, | 2.414.348 | 1,0 | 6.494.106 | 1,7 | 169,0 |
| 2002 - Ντομάτες παρασκευασμένες ή διατηρημένες χωρίς ξίδι ή οξικό οξύ | 5.207.011 | 2,2 | 5.799.581 | 1,5 | 11,4 |
| 2106 - Παρασκευάσματα διατροφής | 4.224.810 | 1,8 | 4.887.878 | 1,3 | 15,7 |
| 0403 - Βουτυρόγαλα, πηγμένο γάλα και πηγμένη κρέμα, γιαούρτι, κεφίρ και άλλα γάλατα και κρέμες | 3.266.702 | 1,4 | 3.898.646 | 1,0 | 19,3 |
| 0806 - Σταφύλια, νωπά ή ξερά | 3.855.608 | 1,6 | 3.652.708 | 1,0 | -5,3 |
| 8431 - Μέρη που αναγνωρίζονται ότι προορίζονται αποκλειστικά ή κυρίως για τις μηχανές και συσκευές των κλάσεων 8425 έως 8430 | 2.905.366 | 1,2 | 3.645.857 | 1,0 | 25,5 |
| 7607 - Φύλλα και ταινίες, λεπτά, από αργίλιο | 1.843.692 | 0,8 | 3.591.465 | 1,0 | 94,8 |
| 2001 - Λαχανικά, καρποί και φρούτα και άλλα βρώσιμα μέρη φυτών, παρασκευασμένα ή διατηρημένα με ξίδι ή οξικό οξύ | 2.793.068 | 1,2 | 3.371.326 | 0,9 | 20,7 |
| 8428 - Μηχανές και συσκευές για την ανύψωση, τη φόρτωση, την εκφόρτωση ή τη μετακίνηση, π.χ. ανελκυστήρες, κυλιόμενες σκάλες, ιμάντες συνεχούς μεταφοράς και εναέριοι σιδηρόδρομοι | 2.523.493 | 1,1 | 3.317.269 | 0,9 | 31,5 |
| 8708 - Μέρη και εξαρτήματα των αυτοκινήτων οχημάτων των κλάσεων 8701 μέχρι 8705 | 146.988 | 0,1 | 3.115.643 | 0,8 | 2.019,7 |

Πηγές: Ελληνική Στατιστική Αρχή

 Η κατηγορία 84 Πυρηνικοί αντιδραστήρες, λέβητες, μηχανές κ.α. διατήρησε την πρώτη θέση μεταξύ των εισαγωγών της Ελλάδος από τη Σουηδία καλύπτοντας 16% του συνόλου με αύξηση 7%. Στη δεύτερη θέση των ελληνικών εισαγωγών από τη Σουηδία για το 2022 βρίσκονται τα φάρμακα (16% επί του συνόλου, αύξηση 22%), και έπονται τα αυτοκίνητα (14% επί του συνόλου, αύξηση 60% ), η κατηγορία 85 - Μηχανές, συσκευές και υλικά ηλεκτρικά και τα μέρη τους, μειωμένη κατά 1%, καλύπτοντας 14% του συνόλου κ.ο.κ.

Πίνακας 15: Ελληνικές εισαγωγές από τη Σουηδία – μεγάλες κατηγορίες (2021-2022)

|  |  |  |  |
| --- | --- | --- | --- |
|  | 2021 | 2022 | Μεταβολή στην αξία |
| 2ψήφιο κεφάλαιο συνδυασμένης ονοματολογίας | **Αξία (EUR)** | **% στο σύνολο** | **Αξία (EUR)** | **% στο σύνολο** | **%** |
| 84 - Πυρηνικοί αντιδραστήρες, λέβητες, μηχανές, συσκευές και μηχανικές επινοήσεις | 76.788.879 | 16,4 | 82.245.206 | 15,5 | 7,1 |
| 30 - Φαρμακευτικά προϊόντα | 66.873.968 | 14,3 | 81.791.591 | 15,5 | 22,3 |
| 87 - Αυτοκίνητα οχήματα, ελκυστήρες, ποδήλατα και άλλα οχήματα για χερσαίες μεταφορές, τα μέρη και εξαρτήματα τους | 44.884.987 | 9,6 | 71.840.035 | 13,6 | 60,1 |
| 85 - Μηχανές, συσκευές και υλικά ηλεκτρικά και τα μέρη τους. Συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων | 72.224.011 | 15,4 | 71.469.820 | 13,5 | -1,0 |
| 48 - Χαρτί και χαρτόνια. τεχνουργήματα από κυτταρίνη, χαρτί ή χαρτόνι | 26.581.168 | 5,7 | 41.071.266 | 7,8 | 54,5 |
| 39 - Πλαστικές ύλες και τεχνουργήματα από αυτές τις ύλες | 15.868.224 | 3,4 | 21.393.723 | 4,0 | 34,8 |
| 03 - Ψάρια και μαλακόστρακα, μαλάκια και άλλα ασπόνδυλα υδρόβια | 17.257.833 | 3,7 | 20.920.128 | 4,0 | 21,2 |
| 44 - Ξυλεία, ξυλοκάρβουνα και τεχνουργήματα από ξύλο | 12.823.418 | 2,7 | 20.812.246 | 3,9 | 62,3 |
| 72 - Χυτοσίδηρος, σίδηρος και χάλυβας | 10.124.461 | 2,2 | 11.628.071 | 2,2 | 14,9 |
| 29 - Οργανικά χημικά προϊόντα | 7.430.979 | 1,6 | 10.688.609 | 2,0 | 43,8 |
| 74 – Χαλκός και τεχνουργήματα από χαλκό | 12.020.657 | 2,6 | 10.526.065 | 2,0 | -12,4 |
| 15 – Λίπη και λάδια ζωικά η φυτικά. Κεριά | 7.075.457 | 1,5 | 10.275.786 | 1,9 | 45,2 |
| 47 - Πολτοί από ξύλο η από άλλες κυτταρινικές ινώδεις ύλες. Χαρτί η χαρτόνι για ανακύκλωση | 3.590.310 | 0,8 | 9.667.631 | 1,8 | 169,3 |
| 90 - Όργανα και συσκευές οπτικής, φωτογραφίας ή κινηματογραφίας, μέτρησης, έλεγχου ή ακριβείας. Όργανα ιατροχειρουργικής. | 8.001.361 | 1,7 | 9.663.956 | 1,8 | 20,8 |
| 22 - Ποτά, αλκοολούχα υγρά και ξίδι | 4.103.836 | 0,9 | 5.675.446 | 1,1 | 38,3 |
| 24 -Καπνά και βιομηχανοποιημένα υποκατάστατα καπνού | 0 | 0,0 | 4.665.114 | 0,9 | - |
| 27 - Ορυκτά καύσιμα, ορυκτά λάδια και προϊόντα της απόσταξης αυτών. Ασφαλτώδεις ύλες. Κεριά ορυκτά | 34.158.052 | 7,3 | 3.457.127 | 0,7 | -89,9 |
| 32 - Δεψικά και βαφικά εκχυλίσματα. ταννινες και τα παραγωγα τους. Χρωστικά | 3.029.477 | 0,6 | 3.365.502 | 0,6 | 11,1 |
| 82 - Εργαλεία και συλλογές εργαλείων, είδη μαχαιροποιίας | 2.540.356 | 0,5 | 2.735.405 | 0,5 | 7,7 |
| 38 - Διάφορα προϊόντα των χημικών βιομηχανιών | 4.495.083 | 1,0 | 2.559.752 | 0,5 | -43,1 |

Πηγή: Ελληνική Στατιστική Αρχή

Πίνακας 16: Ελληνικές εισαγωγές από τη Σουηδία – κυριότερα προϊόντα (2021-2022)

|  |  |  |  |
| --- | --- | --- | --- |
|  | 2021 | 2022 | Μεταβολή στην αξία |
| 4ψήφιο κεφάλαιο συνδυασμένης ονοματολογίας | **Αξία (EUR)** | **% στο σύνολο** | **Αξία (EUR)** | **% στο σύνολο** | **%** |
| 3004 - Φάρμακα που αποτελούνται από προϊόντα αναμειγμένα ή μη αναμειγμένα, που παρουσιάζονται με μορφή δόσεων | 65.673.403 | 14,0 | 81.344.634 | 15,4 | 23,9 |
| 8703 - Επιβατικά αυτοκίνητα και άλλα αυτοκίνητα οχήματα κατασκευασμένα κυρίως για τη μεταφορά προσώπων | 34.079.060 | 7,3 | 56.990.979 | 10,8 | 67,2 |
| 8517 - Ηλεκτρικές συσκευές για την ενσύρματη τηλεφωνία ή την ενσύρματη τηλεγραφία | 42.835.036 | 9,1 | 39.729.558 | 7,5 | -7,2 |
| 8421 - Μηχανές και συσκευές φυγόκεντρες, ό. συμπ. οι μηχανές στιψίματος. Συσκευές για τη διήθηση ή το καθάρισμα υγρών ή αερίων | 20.532.959 | 4,4 | 29.133.309 | 5,5 | 41,9 |
| 8504 - Μετασχηματιστές ηλεκτρικοί, ηλεκτρικοί μετατροπείς (π.χ. ανορθωτές) καθώς και πηνία επαγωγικής αντίδρασης και άλλα πηνία επαγωγής. Μέρη τους | 14.472.316 | 3,1 | 18.970.568 | 3,6 | 31,1 |
| 4407 - Ξυλεία πριονισμένη ή πελεκημένη κατά μήκος, κομμένη εγκάρσια ή ξετυλιγμένη, πάχους > 6 mm | 9.554.678 | 2,0 | 15.321.618 | 2,9 | 60,4 |
| 3901 - Πολυμερή του αιθυλενίου σε αρχικές μορφές | 8.645.056 | 1,8 | 13.212.860 | 2,5 | 52,8 |
| 0302 - Ψάρια, βρώσιμα, νωπά ή διατηρημένα με απλή ψύξη | 8.916.626 | 1,9 | 12.058.100 | 2,3 | 35,2 |
| 7404 - Απορρίμματα και θραύσματα από χαλκό | 11.765.232 | 2,5 | 9.927.987 | 1,9 | -15,6 |
| 4703 - Χημικοί πολτοί από ξύλο | 3.286.591 | 0,7 | 9.141.529 | 1,7 | 178,1 |
| 4810 - Χαρτί και χαρτόνια επιχρισμένα με καολίνη ή με άλλες ανόργανες ουσίες | 6.966.887 | 1,5 | 8.927.043 | 1,7 | 28,1 |
| 0305 - Ψάρια, κατάλληλα για τη διατροφή του ανθρώπου, αποξεραμένα, αλατισμένα ή σε άρμη, καπνιστά | 7.806.179 | 1,7 | 7.606.113 | 1,4 | -2,6 |
| 4805 - Άλλα χαρτιά και χαρτόνια | 4.208.218 | 0,9 | 7.271.225 | 1,4 | 72,8 |
| 8431 - Μέρη που αναγνωρίζονται ότι προορίζονται αποκλειστικά ή κυρίως για τις μηχανές και συσκευές των κλάσεων 8425 έως 8430 | 7.336.316 | 1,6 | 7.206.627 | 1,4 | -1,8 |
| 2905 - Αλκοόλες άκυκλες και τα αλογονωμένα, σουλφονωμένα, νιτρωμένα ή νιτροδωμένα παράγωγά τους | 4.482.842 | 1,0 | 7.199.699 | 1,4 | 60,6 |
| 8704 - Αυτοκίνητα οχήματα για τη μεταφορά εμπορευμάτων | 4.287.513 | 0,9 | 6.756.412 | 1,3 | 57,6 |
| 1517 - Μαργαρίνη και μείγματα ή παρασκευάσματα βρώσιμα από λίπη ή λάδια ζωϊκά ή φυτικά ή από τα βρώσιμα κλάσματα διαφόρων λιπών ή λαδιών | 4.998.052 | 1,1 | 6.355.305 | 1,2 | 27,2 |
| 4812 - Όγκοι και πλάκες από χαρτόμαζα για διηθήσεις | 0 | 0,0 | 6.340.442 | 1,2 | - |
| 8427 - Τροχοφόρα φορεία στοιβασίας. Άλλα τροχοφόρα φορεία για τη μετακίνηση, εφοδιασμένα με διάταξη χειρισμού | 6.650.622 | 1,4 | 5.591.640 | 1,1 | -15,9 |
| 4811 - Χαρτιά, χαρτόνια, χαρτοβάμβακας και επίπεδες επιφάνειες από ίνες κυτταρίνης | 4.062.535 | 0,9 | 5.461.964 | 1,0 | 34,4 |

Πηγή: Ελληνική Στατιστική Αρχή

### Εμπόριο υπηρεσιών

 Το ισοζύγιο υπηρεσιών με τη Σουηδία παρέμεινε θετικό για την Ελλάδα καθ' όλη τη διάρκεια της πενταετίας 2018-2022 παρά το γεγονός ότι μειώθηκε αισθητά το 2020 και το 2021 λόγω της πανδημίας.

Πίνακας 17: Ισοζύγιο υπηρεσιών

|  |  |  |  |  |  |
| --- | --- | --- | --- | --- | --- |
| (εκατ. EUR) | 2018 | 2019 | 2020 | 2021 | 2022 |
| Εισπράξεις (αξία) | 445 | 383 | 133 | 207 | 450 |
| Πληρωμές (αξία) | 97 | 141 | 102 | 121 | 131 |
| Ισοζύγιο υπηρεσιών (αξία) | 348 | 242 | 31 | 86 | 319 |

Πηγή: Eurostat

 Όπως καθίσταται σαφές από τον παρακάτω πίνακα, οι υπηρεσίες που σχετίζονται με ταξίδια είναι η μεγαλύτερη κατηγορία εισπράξεων της Ελλάδος από τη Σουηδία (64%) έχοντας σημειώσει σημαντική αύξηση (236%) λόγω της χαμηλής βάσης του προηγούμενου έτους, ενώ έπονται οι μεταφορές (16% του συνόλου).

Πίνακας 18: Εισπράξεις της Ελλάδας από τη Σουηδία

|  |  |  |  |
| --- | --- | --- | --- |
| (εκατ. EUR) | 2021 | 2022 | Μεταβολή στην αξία |
| Υπηρεσίες με βάση την κωδικοποίηση BPM6 | **Αξία** | **% στο σύνολο** | **Αξία** | **% στο σύνολο** | **%** |
| Ταξίδια | 86 | 41,5 | 288 | 64,0 | 236,4 |
| Μεταφορές | 48 | 23,4 | 70 | 15,6 | 44,6 |
| Λοιπές επιχειρηματικές υπηρεσίες | 21 | 10,2 | 32 | 7,1 | 52,4 |
| Υπηρεσίες τηλεπικοινωνιών, πληροφορικής και πληροφόρησης | 28 | 13,4 | 31 | 6,9 | 12,3 |
| Χρηματοοικονομικές υπηρεσίες | 11 | 5,4 | 14 | 3,1 | 25,0 |
| Προσωπικές, πολιτιστικές και ψυχαγωγικές υπηρεσίες | 4 | 1,9 | 5 | 1,1 | 28,2 |
| Κατασκευές | 3 | 1,5 | 4 | 0,9 | 25,0 |
| Ασφαλιστικές και συνταξιοδοτικές υπηρεσίες | 5 | 2,3 | 3 | 0,7 | -37,5 |
| Υπηρεσίες μεταποίησης αγαθών τα οποία ανήκουν σε άλλους | 0 | 0,0 | 0 | 0,0 | - |
| Υπηρεσίες συντήρησης και επισκευής που δεν περιλαμβάνονται αλλού | 0 | 0,1 | 0 | 0,0 | -100,0 |
| Χρεώσεις για τη χρήση δικαιωμάτων διανοητικής ιδιοκτησίας π.δ.π.α. | 0 | 0,0 | 0 | 0,0 | -100,0 |
| Αγαθά και υπηρεσίες της γενικής κυβέρνησης π.δ.π.α | 1 | 0,2 | 0 | 0,0 | -100,0 |

Πηγή: Eurostat

 Οι αφίξεις Σουηδών τουριστών στην Ελλάδα οι οποίες μειώθηκαν σαφώς το 2020 επανήρθαν ελαφρώς το 2021 και σημείωσαν σαφή αύξηση το 2022.

Πίνακας 19: Τουριστικές αφίξεις στην Ελλάδα από τη Σουηδία

|  |  |  |  |  |  |
| --- | --- | --- | --- | --- | --- |
|  | 2018 | 2019 | 2020 | 2021 | 2022 |
| Αφίξεις από τη Σουηδία στην Ελλάδα (χιλ.) | 508,8 | 412,4 | 48,2 | 127,9 | 427,8 |
| Ποσοστό στο σύνολο των αφίξεων (%) | 1,5 | 1,2 | 0,7 | 0,8 | 1,4 |
| Μεταβολή (%) | 3,1 | -18,9 | -88,3 | 165,3 | 234,6 |

Πηγή : Τράπεζα της Ελλάδος

 Οι δύο κατηγορίες υπηρεσιών που δημιούργησαν τις μεγαλύτερες πληρωμές από την Ελλάδα στη Σουηδία είναι οι μεταφορές (38% επί του συνόλου) και τα ταξίδια (16%).

Πίνακας 20: Πληρωμές της Ελλάδας στη Σουηδία

|  |  |  |  |
| --- | --- | --- | --- |
|  | 2021 | 2022 | Μεταβολή στην αξία |
| Υπηρεσίες με βάση την κωδικοποίηση BPM6 | **Αξία** | **% στο σύνολο** | **Αξία** | **% στο σύνολο** | **%** |
| Μεταφορές | 40 | 32,6 | 50 | 38,2 | 26,3 |
| Ταξίδια | 14 | 11,9 | 21 | 16,0 | 45,8 |
| Ασφαλιστικές και συνταξιοδοτικές υπηρεσίες | 10 | 8,4 | 15 | 11,5 | 47,1 |
| Υπηρεσίες τηλεπικοινωνιών, πληροφορικής και πληροφόρησης | 36 | 29,8 | 14 | 10,7 | -61,3 |
| Λοιπές επιχειρηματικές υπηρεσίες | 9 | 7,1 | 11 | 8,4 | 27,9 |
| Υπηρεσίες συντήρησης και επισκευής που δεν περιλαμβάνονται αλλού | 3 | 2,8 | 6 | 4,6 | 76,5 |
| Χρεώσεις για τη χρήση δικαιωμάτων διανοητικής ιδιοκτησίας π.δ.π.α. | 3 | 2,2 | 3 | 2,3 | 11,1 |
| Προσωπικές, πολιτιστικές και ψυχαγωγικές υπηρεσίες | 1 | 1,2 | 3 | 2,3 | 114,3 |
| Αγαθά και υπηρεσίες της γενικής κυβέρνησης π.δ.π.α | 2 | 1,7 | 3 | 2,3 | 42,9 |
| Κατασκευές | 0 | 0,3 | 2 | 1,5 | 400,0 |
| Χρηματοοικονομικές υπηρεσίες | 2 | 2,0 | 1 | 0,8 | -58,3 |
| Υπηρεσίες μεταποίησης αγαθών τα οποία ανήκουν σε άλλους | 0 | 0,0 | 0 | 0,0 | - |

Πηγή: Eurostat

## Άμεσες επενδύσεις

Πίνακας 21: Επενδύσεις της Ελλάδας στη Σουηδία και επενδύσεις της Σουηδίας στην Ελλάδα

|  |  |  |  |  |  |
| --- | --- | --- | --- | --- | --- |
|  (ποσά σε εκατ. EUR) | 2018 | 2019 | 2020 | 2021 | 2022 |
| ΑΞΕ προς την Ελλάδα (απόθεμα) | 107 | 131 | 104 | 175\*\* | \* |
| ΑΞΕ προς την Ελλάδα (ροή) | 16 | 24 | 9 | 97\*\* | -77\*\* |
| Ελληνικές ΑΞΕ στη Σουηδία (απόθεμα) | 7 | 7 | 5 | 6\*\* | \* |
| Ελληνικές ΑΞΕ στη Σουηδία (ροή) | -3 | -3 | 2 | 0\*\* | 2\*\* |

\*= δεν διατίθενται στοιχεία

\*\*= προσωρινά στοιχεία

Πηγή : Τράπεζα της Ελλάδος

 Σε ότι αφορά στις επενδυτικές εισροές, η παρουσία σουηδικών εταιρειών στην Ελλάδα εντοπίζεται, μεταξύ άλλων, στους τομείς μεταφορών και αποθήκευσης, μεταποίησης και μηχανικού εξοπλισμού, υγείας, εμπορίου, ενέργειας και περιβάλλοντος. Στην Ελλάδα δραστηριοποιούνται περί τις σαράντα σουηδικές εταιρείες μεταξύ των οποίων οι Ikea, Volvo, Volvo Penta, Scania, Skf, Ericsson, Abb, Astrazeneca, Scania, Husqvarna, Atlas Copco, Tetra Pak, SAS, Epiroc, Duxiana, Elekta, H&M, Electrolux, Getinge, Combitrans, Uddeholm, Hiab, Bentone, Eolvent, Turbogeneral, Jensen Ventilation, Thermia Varmepump, Esbe, Europafilter, Alfalaval, Spxflow, Oriflame, Consilium, Hospitecnica, Intrum, Sterner Stenhus κ.α.

## Θεσμικό πλαίσιο οικονομικής συνεργασίας Ελλάδας – Σουηδίας

 Η σύμβαση Ελλάδος - Σουηδίας για την αποφυγή της διπλής φορολογίας και την πρόληψη της φοροδιαφυγής όσον αφορά στους φόρους εισοδήματος και κεφαλαίου (Ημερομηνία υπογραφής 6-10-1961, Ημερομηνία θέσης σε ισχύ: 20-08-1963), δεν ισχύει από 1.1.2022 κατόπιν μονομερούς ανάκλησής της από τη σουηδική πλευρά.

 Λοιπές θεσμικές σχέσεις ρυθμίζονται με βάση το κοινοτικό κεκτημένο στο πλαίσιο της Ε.Ε., ενώ η συμμετοχή αμφοτέρων των χωρών σε πολυμερείς οργανισμούς παγκόσμιου χαρακτήρα, με σημαντικότερο όλων τον Παγκόσμιο Οργανισμό Εμπορίου (W.T.O./ Π.Ο.Ε.) συμπληρώνει το σχετικό θεσμικό πλαίσιο.

## Απολογισμός δράσεων οικονομικής διπλωματίας 2022

 Στις 12-13 Μαΐου 2022, ο Υφυπουργός Εξωτερικών κ. Φραγκογιάννης επισκέφθηκε τη Στοκχόλμη. Κατά την επίσκεψη του, ο κ. Φραγκογιάννης εγκαινίασε το Σουηδικό Παράρτημα του Ελληνο-Σουηδικού Εμπορικού Επιμελητηρίου και είχε διμερείς επαφές με την ομόλογό του, Σ/Υπουργό Εξωτερικού Εμπορίου και Σκανδιναβικών Χωρών, κα Anna Halberg. Ο κ. ΥΦΥΠΕΞ πραγματοποίησε επίσης τις εξής συναντήσεις / επισκέψεις οι οποίες διοργανώθηκαν από την Πρεσβεία και τον συντάκτη της παρούσας:

- με τον κ. Jan-Olof Jacke, Διευθύνοντα Σύμβουλο της σουηδικής Συνομοσπονδίας Βιομηχανιών "Svenskt Näringsliv", της μεγαλύτερης και σημαντικότερης επιχειρηματικής ένωσης της Σουηδίας,

- με την κα Nina Lindberg, Αντιπρόεδρο για την Ευρώπη, τη Μέση Ανατολή και την Αφρική, του σουηδικού οργανισμού προώθησης εξαγωγών και προσέλκυσης επενδύσεων "Business Sweden",

- με τον κ. Pehr Granfalk, Δήμαρχο του Δήμου της Solna, ενός από τα μεγαλύτερα αστικά κέντρα επιχειρηματικής και επενδυτικής δραστηριότητας της ευρύτερης Στοκχόλμης,

- με την κα Barbara Thierart, Αντιπρόεδρο της εταιρείας Northvolt, κατασκευάστριας στοιχείων μπαταρίας ιόντων λιθίου υψηλής απόδοσης και ενός εκ των δύο μεγαλυτέρων projects επιτάχυνσης της πράσινης μετάβασης στη Σουηδία.

 Στις 22-25 Σεπτεμβρίου 2022, ο Υπουργός Τουρισμού, κ. Β. Κικίλιας, και ο Γενικός Γραμματέας του ΕΟΤ, κ. Δ. Φραγκάκης πραγματοποίησαν επίσκεψη εργασίας στη Στοκχόλμη, στο πλαίσιο της οποίας συναντήθηκαν με εκπροσώπους μειζόνων τουριστικών πρακτορείων (Apollo Travel Group, Airtours, Nordic Leisure Travel Group και Orient Tours) και της Σουηδικής Ένωσης Ταξιδιωτικής Βιομηχανίας, εκπροσώπους των αεροπορικών εταιρειών SAS και Eurowings, εκπροσώπους των ενώσεων των Σουηδών συνταξιούχων, και εκπροσώπους του ειδικού τουριστικού Τύπου. Η Πρεσβεία και το Γραφείο ΟΕΥ Στοκχόλμης διεκπεραίωσαν πλήρως την επίσκεψη των ανωτέρω.

 Στις 16 και 17 Νοεμβρίου 2022, πραγματοποιήθηκε στο εκθεσιακό κέντρο Mälmomässan του Μάλμε της Σουηδίας, η Διεθνής Έκθεση "Nordic Organic Food / Eco Living Scandinavian". Η εν λόγω Έκθεση θεωρείται η μεγαλύτερη έκθεση βιολογικών / οργανικών – και συμβατικών – τροφίμων, ποτών και καλλυντικών στη Σκανδιναβία. Το Γραφείο ΟΕΥ Στοκχόλμης παρέσχε, πριν την Έκθεση, στοιχεία επαφών εταιρειών στη Σουηδία στους εκθέτες με σκοπό την προετοιμασία B2B επαφών κατά τη διάρκεια της Έκθεσης, ενώ ο συντάκτης της παρούσας ήταν παρών στους χώρους της Έκθεσης καθ' όλη τη διάρκειά της παρέχοντας κάθε απαραίτητη συνδρομή στους εκθέτες.

 Κατά το 2022, ο συντάκτης πραγματοποίησε συναντήσεις με στελέχη εδώ επιχειρηματικής ένωσης Företagarna / Enterprise Europe με σκοπό τη διοργάνωση εμπορικής αποστολής για τα ελληνικά τρόφιμα η οποία πραγματοποιήθηκε τον Μάιο του 2023.

 Επίσης τον Μάρτιο του 2022, ο συντάκτης οργάνωσε συνάντηση του Πρέσβεως κ. Φρυγανά και του ιδίου με στελέχη της σουηδικής κρατικής εταιρείας "Systembolaget", η οποία λειτουργεί ως μονοπώλιο οινοπνευματωδών ποτών με αποκλειστικά δικαιώματα πώλησης σε ιδιώτες καταναλωτές. Σκοπός της εν λόγω συνάντησης ήταν η διερεύνηση των δυνατοτήτων περαιτέρω αύξησης των ποσοτήτων ελληνικού οίνου που διατίθενται μέσω του εν λόγω μονοπωλίου στη Σουηδία.

 Κατά το 2022, το γραφείο ΟΕΥ Στοκχόλμης απάντησε σε 124 αιτήματα ελληνικών επιχειρήσεων.

# Συμπεράσματα – προτάσεις

## Προοπτική ανάπτυξης διμερούς εμπορίου αγαθών και υπηρεσιών

 Οι Σουηδοί είναι ενημερωμένοι καταναλωτές. Όσο περισσότερες πληροφορίες μπορούν να αντλήσουν για το προϊόν και την εταιρεία που το παράγει τόσο πιο πιθανό είναι να το καταναλώσουν, υπό την προϋπόθεση πάντα ότι συμβαδίζει με αυτό που ζητούν αλλά και τις αξίες τους.

 Δύο από τις σημαντικότερες αξίες που παίζουν μείζονα ρόλο στις επιλογές των Σουηδών είναι η βιωσιμότητα και η κυκλική οικονομία. Οι απαιτήσεις βιωσιμότητας στη σουηδική οικονομική ανάπτυξη είναι οριζόντιες και καλύπτουν όλο το φάσμα της σουηδικής παραγωγής αλλά και κατανάλωσης. Στην πραγματικότητα η βιωσιμότητα έχει γίνει κάτι περισσότερο από μια τάση και αποτελεί πλέον τμήμα του σουηδικού τρόπου ζωής.

 Ως εκ τούτου οι ενδιαφερόμενοι για την αγορά της Σουηδίας πρέπει να είναι έτοιμοι ότι θα γίνουν αποδέκτες:

- αυξημένου ενδιαφέροντος για φιλικά προς το περιβάλλον υλικά

- αυξημένου ενδιαφέροντος για διαφάνεια, σε όλη την αλυσίδα εφοδιασμού, συμπεριλαμβανομένου όχι μόνο του παραγωγού αλλά και των προμηθευτών του,

- ζήτησης για έξυπνες ή πιο βιώσιμες συσκευασίες, συμπεριλαμβανομένων εναλλακτικών του πλαστικού λύσεων, που μειώνουν το “αποτύπωµα άνθρακα”

- αυξημένης ζήτησης βιολογικών και άλλων πιστοποιήσεων βιωσιμότητας

 Επίσης, η Σουηδία είναι μια χώρα που αναζητά το νέο σε όλα τα επίπεδα. Είτε πρόκειται για νέες τεχνολογίες, είτε για νέα προϊόντα. Οι Σουηδοί καταναλωτές είναι early adopters και έχουν ανοιχτό πνεύμα. Η τάση αυτή καλλιεργείται περαιτέρω από το γεγονός ότι οι Σουηδοί είναι ένας από τους πλέον εξωστρεφείς και ταξιδεμένους λαούς ενώ επίσης καλωσορίζουν τους ξένους πολιτισμούς στη χώρα τους.

 Η οικοδόμηση εμπιστοσύνης με τους Σουηδούς καταναλωτές και συνεργάτες είναι σημαντική. Αποτελεί μια χρονοβόρο διαδικασία αλλά όταν εδραιωθεί, η πίστη αυτή είναι ισχυρή και διαχρονική. Αυτό μεταφράζεται βέβαια και, ως ένα βαθμό, ως εμπόδιο για κάποια νεοεισερχόμενη εταιρεία στην αγορά που θέλει να διεκδικήσει μερίδιο αγοράς από προϊόντα που είναι ήδη καθιερωμένα.

 Επιδιώκοντας τη διαχρονική σχέση με προϊόντα που εμπιστεύονται, οι Σουηδοί καταναλωτές διατίθενται να καταβάλουν υψηλότερη τιμή προτιμώντας λύσεις υψηλής ποιότητας, από φθηνές ή βολικές επιλογές.

 Η τάση της υγιεινής διαβίωσης είναι εγγενής στου σουηδικό πληθυσμό, και οι σχετικές καταναλωτικές τάσεις διευρύνονται. Αυτό έχει οδηγήσει σε ζήτηση, μεταξύ άλλων, για πιο υγιεινές επιλογές τροφίμων, και σε αυξημένο ενδιαφέρον για υγιεινούς τρόπους ζωής, όπως η ύπαιθρος και ο αθλητισμός.

 Ως προς τις προοπτικές περαιτέρω ανάπτυξης του διμερούς εμπορίου σημειώνονται τα εξής:

 **Τρόφιμα και ποτά**

 Οι Σουηδοί καταναλωτές είναι ιδιαίτερα ευαίσθητοι / δεκτικοί σε προϊόντα υγιεινής διατροφής, προϊόντα υψηλής διατροφικής αξίας, οργανικά / βιολογικά προϊόντα, προϊόντα fair trade, και σε συσκευασίες φιλικές προς το περιβάλλον.

 Στους μείζονες retailers τροφίμων υφίσταται μια, κατ’ ουσίαν, ολιγοπωλιακή κατάσταση καθώς οι τρεις μεγαλύτεροι όμιλοι (ICA, Axfood και Coop) ελέγχουν ποσοστό περίπου 90% της αγοράς. Η μεγαλύτερη αλυσίδα λιανικής πώλησης τροφίμων είναι η ICA, <https://www.ica.se/> , με μερίδιο αγοράς περίπου 50% και περισσότερα από 1.320 καταστήματα στη Σουηδία. Έπονται η συνεταιριστική αλυσίδα Coop, <https://www.coop.se/> με περίπου 700 καταστήματα και μερίδιο αγοράς περίπου 20%, και ο όμιλος Axfood, <https://www.axfood.se/> , με περίπου 800 καταστήματα (με τις επωνυμίες: Willy's, Hemkop, Dagab και άλλες) και μερίδιο αγοράς επίσης περίπου 20%.

Σημειώνεται, δε, ότι στις σουηδικές αλυσίδες super-markets η συσκευασία ιδιωτικής ετικέτας είναι ιδιαίτερα διαδεδομένη και τα σχετικά προϊόντα υπολογίζεται ότι καταλαμβάνουν πάνω από το ένα τρίτο του χώρου στα ράφια. Τα προϊόντα ιδιωτικής ετικέτας μπορεί να φέρουν το brand είτε του ίδιου του σούπερ μάρκετ, είτε των μεγάλων εταιρειών ιδιωτικής ετικέτας στη Σουηδία (Fontana, Zeta κ.α.)

Τα σημαντικότερα τρέχοντα trends στη σουηδική αγορά τροφίμων έχουν ως εξής:

 Φυτικές εναλλακτικές λύσεις που αντικαθιστούν το κρέας

 Η σημαντική υποστήριξη για τα δικαιώματα των ζώων καθώς και οι περιβαλλοντικές ανησυχίες που συνδέονται με την κτηνοτροφία και την παραγωγή κρέατος στη σουηδική κοινωνία οδηγούν τους Σουηδούς καταναλωτές στην όλο και αυξανόμενη ανεύρεση εναλλακτικών λύσεων στην κατανάλωση κρέατος για τη λήψη των απαραίτητων πρωτεϊνών και κατά συνέπεια στην τάση αύξησης στην κατανάλωση προϊόντων που δεν περιέχουν κρέας.

 Όλο και περισσότεροι Σουηδοί καταναλωτές υιοθετούν τρόπους διατροφής συμβατούς με την παραπάνω τάση, είτε επιλέγοντας τη flexitarian διατροφή (η οποία είναι κυρίως χορτοφαγική αλλά περιλαμβάνει κατανάλωση ψαριών ή κρέατος), την καθαρά χορτοφαγική διατροφή (χωρίς καθόλου κατανάλωση κρέατος) ή και την vegan διατροφή (χωρίς καθόλου κατανάλωση κρέατος και γαλακτοκομικών προϊόντων, αυγών και μελιού).

 Σημειώνεται ότι στοιχεία δείχνουν ότι αυτές οι τάσεις είναι εντονότερες στις νεότερες γενιές, με το 32% των ατόμων ηλικίας 15-20 ετών να επιδιώκει να καταναλώνει λιγότερο κρέας, όπως και το 23% των ατόμων ηλικίας 21-34 ετών.

 Λειτουργικά τρόφιμα

 Όσο οι κοινωνικές συνθήκες αλλάζουν στη Σουηδία με αποτέλεσμα μια πιο καθιστική ζωή και αύξηση της παχυσαρκίας, τόσο ενισχύονται οι αντίθετες τάσεις που τονίζουν την προσοχή στην υγεία και ενισχύουν την αγορά λειτουργικών τροφίμων, ήτοι, μεταξύ άλλων, τροφίμων χωρίς λακτόζη / γλουτένη, τρόφιμα ολικής άλεσης ή πλούσια σε φυτικές πρωτεΐνες, τρόφιμα με χαμηλή περιεκτικότητα σε ζάχαρη / χαμηλό γλυκαιμικό δείκτη, υψηλή περιεκτικότητα σε φυτικές ίνες κ.α.

 Οι Σουηδοί καταναλωτές είναι διατεθειμένοι να καταβάλλουν υψηλότερες τιμές για την αγορά λειτουργικών τροφίμων.

 Επίσης, οι κατηγορίες προϊόντων "free-from", δηλαδή προϊόντων που δεν περιέχουν ορισμένες χημικές και άλλες ουσίες έχουν πλέον διαδοθεί και σε άλλα προϊόντα όπως τα καλλυντικά και άλλα ταχέως κινούμενα καταναλωτικά αγαθά.

 Έτοιμα ή ημι-έτοιμα γεύματα

 Ο περιορισμένος διαθέσιμος χρόνος και η μονοπρόσωπη φύση των σουηδικών νοικοκυριών (περίπου 47% των σουηδικών νοικοκυριών αποτελούνται από ένα άτομο, συνήθως, έναν ανύπαντρο ενήλικα χωρίς παιδιά που κατοικεί μόνος του) είναι δύο παράγοντες που υποστηρίζουν τη σημαντική κατανάλωση έτοιμων για κατανάλωση ή εύκολων στο μαγείρεμα ημι-έτοιμων γευμάτων.

 Αν και το μεγαλύτερο ποσοστό των εν λόγω γευμάτων που διατίθενται στη σουηδική αγορά είναι κατεψυγμένα, διατίθενται και προϊόντα απλής ψύξης. Η δε ποικιλία των εν λόγω γευμάτων καλύπτει όλα τα γευστικά πρότυπα από τις παραδοσιακές σουηδικές και διεθνείς συνταγές έως υγιεινές εναλλακτικές συνταγές και επιδόρπια.

 Αυξημένο ηλεκτρονικό εμπόριο τροφίμων

 Ακόμα και πριν την πανδημία, η οποία φυσικά έδωσε σημαντική ώθηση στο ηλεκτρονικό εμπόριο σε όλα τα επίπεδα, οι Σουηδοί καταναλωτές – καθώς διέπονται από την τάση της πρώιμης υιοθέτησης νέων τάσεων και τεχνολογιών – είχαν προσαρμοστεί γρήγορα στην ηλεκτρονική αγορά. Αν και τα τρόφιμα υστέρησαν αρχικά σε σύγκριση με άλλους τομείς, οι μεγάλοι λιανοπωλητές έδωσαν έμφαση, ιδίως κατά την περίοδο της πανδημίας, στις ηλεκτρονικές πωλήσεις. Τα τρόφιμα που παραγγέλλονται ηλεκτρονικά παραλαμβάνονται από τον πελάτη είτε με παράδοση στο σπίτι είτε από το τοπικό παράρτημα του σούπερ μάρκετ στο οποίο δόθηκε η παραγγελία μέσω ενός συστήματος «click and collect».

 Βιολογικά προϊόντα

 Το μερίδιο των βιολογικών επεξεργασμένων τροφίμων, όπως και η κατανάλωση βιολογικών προϊόντων γενικά, σημείωσε σημαντική αύξηση κατά την τελευταία δεκαετία. Όπως δείχνουν, όμως, τα στοιχεία – αλλά και από δεδομένα εδώ εμπόρων τροφίμων των οποίων έχει γίνει αποδέκτης το Γραφείο ΟΕΥ Στοκχόλμης – τα βιολογικά τρόφιμα την τελευταία διετία δεν ακολουθούν την εξελικτική τάση που είχαν μέχρι πρόσφατα, παρά τη γενική αύξηση των πωλήσεων τροφίμων.

 **Ενδιάμεσα βιομηχανικά αγαθά**

 Μεγάλο ποσοστό των εξαγωγών βιομηχανικών αγαθών της Σουηδίας εξαρτάται άμεσα από τις εισαγωγές ενδιάμεσων βιομηχανικών προϊόντων και τμημάτων προς συναρμολόγηση. Τα βιομηχανικά εξαρτήματα και, ιδίως τα εξαρτήματα για την αυτοκινητοβιομηχανία, αποτελούν μέρος των στρατηγικών εισαγωγών της Σουηδίας. Στα προϊόντα που περιλαμβάνονται στα εξαγώγιμα της Ελλάδας εντάσσονται τα σύρματα και καλώδια, αργίλιο και κράματα αργιλίου, σιδηροκράματα, διάφορες μηχανές και συσκευές κ.α.

 **Ψηφιακά προϊόντα και υπηρεσίες**

 Η Σουηδία αποτελεί μια εξαιρετικά δεκτική αγορά για προϊόντα και υπηρεσίες προηγμένης τεχνολογίας, ιδίως προϊόντων IT και λογισμικού που μειώνουν το επιχειρηματικό κόστος και βελτιώνουν την αποδοτικότητα εργασίας, καθώς και εξοπλισμού και υπηρεσιών για την ψηφιακή ασφάλεια.

 **Τουρισμός**

 Μεταξύ των δημοφιλέστερων ελληνικών προορισμών για τους Σουηδούς τουρίστες συγκαταλέγονται, πλην της Αθήνας, η Ρόδος, η Κρήτη, η Σάμος, η Ζάκυνθος και η Κέρκυρα. Παράλληλα με την αύξηση του προερχόμενου από την Σουηδία τουρισμού αυξάνεται και η γνώση των Σουηδών σχετικά με τα ελληνικά προϊόντα. Οι Σουηδοί, έτσι, μαζί με την ιστορία και τον πολιτισμό, διαμορφώνουν εικόνα και για την ελληνική διατροφή την οποία αναζητούν με την επιστροφή τους στη χώρα.

## Προοπτική προσέλκυσης επενδύσεων

Στις 12 Μαΐου, ο Υφυπουργός Εξωτερικών κ. Φραγκογιάννης εγκαινίασε το Σουηδικό Παράρτημα του Ελληνο-Σουηδικού Εμπορικού Επιμελητηρίου. Το εν λόγω Παράρτημα αναμένεται να ενισχύσει τις προσπάθειες του Ελληνο-Σουηδικού Επιμελητηρίου στην Αθήνα για ανάπτυξη των εκατέρωθεν επενδύσεων.

 Καθώς δε η Σουηδία κατατάσσεται παγίως στις πλέον καινοτόμες χώρες του κόσμου ενώ θεωρείται και εκ των ηγετών στην επιτάχυνση της πράσινης μετάβασης, ο κ. Φραγκογιάννης κατά τις εδώ επαφές του με επισήμους, φορείς, και εταιρείες τόνισε τα ελληνικά επιτεύγματα στους εν λόγω τομείς και κάλεσε τους συνομιλητές του να εξετάσουν τις δυνατότητες που προσφέρει η Ελλάδα για επενδύσεις και συνεργασίες.

 Περαιτέρω, δυνατότητες για συνεργασία φαίνεται να παρουσιάζουν οι τεχνολογίες αιχμής και καινοτομίας σε επίπεδο start-ups και μικρών/μεσαίων επιχειρήσεων που παράγουν ανταγωνιστικά προϊόντα τεχνολογίας αιχμής στη χώρα μας.

 Τέλος, το υφιστάμενο σουηδικό ενδιαφέρον για αγορά ακινήτων στην Ελλάδα θα μπορούσε να ενισχυθεί με σχετικές προωθητικές ενέργειες.

## Προτάσεις δράσεων ενίσχυσης εξωστρέφειας

 Όπως αναφέρεται και στον Οδηγό Επιχειρείν του Γραφείου μας ("Β.2 Στρατηγική εισόδου στην αγορά της Σουηδίας") (<https://agora.mfa.gr/ta-grafeia-oikonomikon-emporikon-upotheseon/grafeia-ana-xora/infofile/81597>), η σχετικά μικρή πληθυσμιακά αγορά της Σουηδίας αποτελεί μια από τις πλέον ανοιχτές στους νεοεισερχόμενους αλλά και ανταγωνιστικές αγορές στον κόσμο, καθώς αποτελεί μια αγορά καταναλωτών με υψηλό διαθέσιμο εισόδημα, που αναγκάζουν τους ενδιαφερόμενους και τα προϊόντα τους να προσαρμοστούν στις σουηδικές απαιτήσεις.

 Η στρατηγική εξαγωγών των ενδιαφερομένων πρέπει να σχεδιασθεί μεθοδικά και, εκ των προτέρων, ώστε να αποφευχθούν λάθη που μπορούν να περιορίσουν τις μελλοντικές δυνατότητες πωλήσεων στη σουηδική αγορά και να καλύψει, βραχυπρόθεσμα, την είσοδο και, μεσο-μακροπρόθεσμα, την παραμονή των προϊόντων στην αγορά. H επίσκεψη στη Σουηδία του Έλληνα ενδιαφερόμενου, για την χώρα, επιχειρηματία κρίνεται σκόπιμη επιχειρηματική πρακτική. Η βέλτιστη λύση παρουσίας στην αγορά ποικίλλει κατά περίπτωση και η επιτυχία των πωλήσεων δεν εξαρτάται μόνον από τις ενέργειες του συνεργαζόμενου εισαγωγέα ή αντιπροσώπου. Ο εξαγωγέας οφείλει να είναι σε στενή επαφή με τον εισαγωγέα ή τον αντιπρόσωπό του στη Σουηδία και να συμμετέχει ενεργά στις δραστηριότητες εμπορικής προβολής, μάρκετινγκ και πιθανής τροποποίησης ή βελτίωσης του προϊόντος ανάλογα με τις εκάστοτε απαιτήσεις της αγοράς.

 Συνεπώς, οι ελληνικές επιχειρήσεις που ενδιαφέρονται για την αγορά της Σουηδίας θα πρέπει να τηρήσουν μια συνεπή στάση επαφών και επιχειρηματικών σχέσεων με την εδώ αγορά, οι οποίες θα γίνονται παραγωγικότερες με την πάροδο του χρόνου.

 Για τη διεύρυνση των επαφών των Σουηδών εισαγωγέων, χονδρεμπόρων και καταναλωτών με τα ελληνικά προϊόντα και τα ποιοτικά χαρακτηριστικά τους σκόπιμη θα ήταν η διοργάνωση, από ελληνικής πλευράς, μέσω κλαδικών φορέων, ενώσεων ή άλλων επιχειρηματικών οργανώσεων, προωθητικών ενεργειών για επιμέρους ελληνικά προϊόντα, οι οποίες θα μπορούν να απευθύνονται είτε στο επαγγελματικό είτε στο γενικό καταναλωτικό κοινό.

 Επίσης, επιβεβλημένη είναι η αύξηση της παρουσίας των ενδιαφερόμενων Ελλήνων επιχειρηματιών στις κλαδικές διεθνείς εκθέσεις στη Σουηδία, ως επισκέπτες αλλά και ως εκθέτες, είτε υπό την ομπρέλα μιας οργανωμένης εκθεσιακής παρουσίας, είτε μεμονωμένα. Η εν λόγω παρουσία τους, με τη μια ή την άλλη ιδιότητα, και σίγουρα με την απαραίτητη προετοιμασία, θα τους δώσει την ευκαιρία επιχειρηματικών επαφών στον κλάδο τους και εικόνα για τις προοπτικές του προϊόντος τους στη χώρα, όπως, επίσης, και για τον ανταγωνισμό που τυχόν θα αντιμετωπίσουν. Σημειώνεται ότι η Ελλάδα διατηρεί μια σταθερή παρουσία εταιρειών στην έκθεση οργανικών και άλλων τροφίμων "Eco Life Scandinavia & Nordic Organic Food Fair" στο εκθεσιακό κέντρο του Μάλμε. (βλ. 4.2)

 Στο ίδιο πλαίσιο, αλλά με σαφώς συμπαγέστερα αποτελέσματα – πάντα όμως υπό συγκεκριμένες προϋποθέσεις – εμπίπτει και η διοργάνωση επιχειρηματικών αποστολών. Οι επιχειρηματικές αποστολές δημιουργούν άμεσες σχέσεις οι οποίες μπορεί να εξελιχθούν και να λειτουργήσουν αποτελεσματικά και να φέρουν αποτελέσματα πολύ γρήγορα. Πρέπει όμως να καταστεί σαφές ότι, καθώς ο παράγοντας της επιτυχίας μιας επιχειρηματικής αποστολής είναι η προσέλκυση τοπικών επιχειρηματιών, οι αποστολές θα πρέπει να διοργανώνονται με τρόπο ο οποίος θα τις καθιστά ελκυστικές σε αυτούς. Συνεπώς, οι εν λόγω επιχειρηματικές αποστολές θα πρέπει να είναι ολιγοκλαδικές (με κατά μέγιστο έναν ή δύο κλάδους) ώστε να δημιουργείται στους επιχειρηματίες της χώρας υποδοχής το κίνητρο της βέλτιστης αξιοποίησης του χρόνου τους, με πολλαπλές επαφές την ίδια ημέρα, και φυσικά θα πρέπει να διοργανώνονται με ικανό περιθώριο χρόνου ώστε να δίνεται στους εδώ επιχειρηματίες η ευκαιρία για την απαραίτητη προετοιμασία.

# Παράρτημα

## Αναλυτικά στατιστικά στοιχεία

 Πλήρης ανάλυση διμερούς εμπορίου σε επίπεδο τετραψήφιων δασμολογικών κλάσεων σε ξεχωριστό αρχείο.

## Χρήσιμες διευθύνσεις

**ΕΛΛΗΝΙΚΕΣ ΑΡΧΕΣ**

**Πρεσβεία της Ελλάδος στη Στοκχόλμη**

<https://www.mfa.gr/sweden/presveia/>

Τηλ: (+46-8) 545 660 10 info.stockholm@mfa.gr

**Γραφείο Οικονομικών και Εμπορικών Υποθέσεων**

Τηλ: (+46-8) 545 660 16 commerce.stockholm@mfa.gr

**Γραφείο Δημόσιας Διπλωματίας**

Τηλ: (+46-8) 660 24 80 pdo.sto@mfa.gr

**Γραφείο ΕΟΤ**

Τηλ: (+46-8) 679 65 80 info@visitgreece.se

**ΣΟΥΗΔΙΚΕΣ ΑΡΧΕΣ**

**Κυβέρνηση**

<https://www.government.se/government-of-sweden/>

**Υπουργείο Οικονομικών**

<https://www.government.se/government-of-sweden/ministry-of-finance/>

**Υπουργείο Εξωτερικών**

<https://www.government.se/government-of-sweden/ministry-for-foreign-affairs/>

**Υπουργείο Επιχειρήσεων, Βιομηχανίας και Καινοτομίας**

<https://www.government.se/government-of-sweden/ministry-of-enterprise-and-innovation/>

**Σουηδική Υπηρεσία Μετανάστευσης**

<https://www.migrationsverket.se/English/Startpage.html>

**Σουηδική Φορολογική Υπηρεσία**

<https://www.skatteverket.se/>

**ΕΜΠΟΡΙΚΑ & ΒΙΟΜΗΧΑΝΙΚΑ ΕΠΙΜΕΛΗΤΗΡΙΑ – ΕΝΩΣΕΙΣ**

**Εμπορικό Επιμελητήριο του Jonkoping**

<https://www.handelskammarenjonkoping.se/>

**Εμπορικό Επιμελητήριο του Malardalen**

<https://handelskammarenmalardalen.se/>

**Εμπορικό Επιμελητήριο Κεντρικής Σουηδίας**

<https://mellansvenskahandelskammaren.se/>

**Εμπορικό Επιμελητήριο της Μέσης Σουηδίας**

<https://midchamber.se/>

**Εμπορικό Επιμελητήριο του Norrbotten**

<https://norrbottenshandelskammare.se/>

**Εμπορικό Επιμελητήριο της Ανατολικής Σουηδίας**

<https://ostsvenskahandelskammaren.se/>

**Εμπορικό Επιμελητήριο της Στοκχόλμης**

<https://stockholmshandelskammare.se/>

**Εμπορικό και Βιομηχανικό Επιμελητήριο της Νότιας Σουηδίας**

 <https://handelskammaren.com/>

**Εμπορικό Επιμελητήριο του Wermland**

<https://www.handelskammarenvarmland.se/>

**Εμπορικό Επιμελητήριο της Δυτικής Σουηδίας** <https://www.vastsvenskahandelskammaren.se/>

**ΣΟΥΗΔΙΚΟΙ ΟΙΚΟΝΟΜΙΚΟΙ ΚΑΙ ΕΜΠΟΡΙΚΟΙ ΦΟΡΕΙΣ**

**Business Sweden** [www.business-sweden.se](http://www.business-sweden.se)

**Invest Stockholm** <https://www.investstockholm.com/>

**Εθνικό Εμπορικό Συμβούλιο** [www.kommers.se](http://www.kommers.se) **Verksamt.se / Κυβερνητικές υπηρεσίες για επιχειρήσεις** <https://www.verksamt.se/web/international/home>

**Σουηδική Ομοσπονδία Λιανοπωλητών Τροφίμων** <https://www.svenskdagligvaruhandel.se>

**Επιχειρηματική Ένωση "Företagarna"** <https://www.foretagarna.se/>

**Εθνικό Ινστιτούτο Οικονομικών Ερευνών** [www.konj.se](http://www.konj.se)

**Σουηδική Αρχή Χρηματοοικονομικής Εποπτείας** [www.fi.se](http://www.fi.se)

**Σουηδική Υπηρεσία Οικονομικής & Περιφερειακής Ανάπτυξης** [www.tillvaxtverket.se](http://www.tillvaxtverket.se)

**Στατιστική Υπηρεσία Σουηδίας** [www.scb.se](http://www.scb.se)

**Σουηδική Υπηρεσία Καινοτομίας** [www.vinnova.se](http://www.vinnova.se)

**Σουηδική Εθνική Αρχή Χρηματοοικονομικής Διαχείρισης** [www.esv.se](http://www.esv.se)

**Εθνικό Συμβούλιο Στέγασης, Κτιρίων και Χωροταξίας** <https://www.boverket.se>

**Σουηδική Δημόσια Υπηρεσία Απασχόλησης**

<https://arbetsformedlingen.se/other-languages/english-engelska>

**Συνομοσπονδία των Σουηδικών Επιχειρήσεων** <https://www.svensktnaringsliv.se/english>

**ΤΡΑΠΕΖΕΣ**

**Κεντρική Τράπεζα της Σουηδίας** [www.riksbank.se](http://www.riksbank.se)

**Ένωση Σουηδικών Τραπεζών** [www.swedishbankers.se](http://www.swedishbankers.se)

**SEB** [www.seb.se](http://www.seb.se)

**Handelsbanken** [www.handelsbanken.se](http://www.handelsbanken.se)

**Swedbank** [www.swedbank.se](http://www.swedbank.se)

**Nordea**  [www.nordea.se](http://www.nordea.se)

**ΔΙΟΡΓΑΝΩΤΕΣ ΕΚΘΕΣΕΩΝ**

**Svenska Massan** [www.svenskamassan.se](http://www.svenskamassan.se)

**Stockholmsmassan** [www.stockholmsmassan.se](http://www.stockholmsmassan.se)

**Elmiamassan** [www.elmia.se](http://www.elmia.se)

**Kistamassan** [www.kistamassan.se](http://www.kistamassan.se)

**Malmömässan** [www.malmomassan.se](http://www.malmomassan.se)

.

1. <https://research-and-innovation.ec.europa.eu/statistics/performance-indicators/european-innovation-scoreboard_en> [↑](#footnote-ref-1)
2. <https://www.scb.se/en/finding-statistics/statistics-by-subject-area/education-and-research/research/government-budget-allocations-for-rd/pong/statistical-news/government-budget-allocations-for-rd-gbard-2023/> [↑](#footnote-ref-2)
3. <https://www.enappsys.com/sweden-remains-europes-largest-net-power-exporter/> [↑](#footnote-ref-3)